text:
Zimwe mu nshingano za Kiliziya Gatolika
Ministiri Tharcisse Karugarama aherutse kuruta aravuga ngo mbere ya 94, ni Abapadiri bayoboraga u Rwanda. Nagiragango mwibutse ko mu nshingano za Kiliziya gatolika mu Rwanda no ku isi hose hatarimo iyo kuyobora ibihugu. Ahubwo harimo :
1° Gukora ibishoboka byose kugirango ibashe gukomeza ubutumwa bwayo no mu bihugu bifite leta ziyitoteza. Urugero namuha ni umurongo witwaga “Ostpolitik” yakurikizaga mu bihugu byagengwaga n’amatwara ya gikomunisti kugera mu myaka y’1990.
2° Kwita ku majyambere n’imibereho myiza y’abaturage kuko umuntu atagizwe na Roho gusa. Ni muri urwo rwego Kiliziya ifasha abakene itagamije ubutegetsi, ahubwo ari ugushyira mu bikorwa itegeko ribumbye ayandi yose : itegeko ry’urukundo.
Inama nkuru ya Kiliziya yabereye i Vatikani ubwa 2 ibivuga muri aya magambo y’igifaransa : ʺEtroite solidarité de l’Eglise avec l’ensemble de la famille humaine. Les joies et les espoirs, les tristesses et les angoisses des hommes de ce temps, des pauvres surtout et de tous ceux qui souffrent, sont aussi les joies et les espoirs, les tristesses et les angoisses des disciples du Christ, et il n’est rien de vraiment humain qui ne trouve écho dans leur coeurʺ. (Conc. Vatican II, Constitution pastorale Gaudium et Spes sur l’Église dans le monde de ce temps, n° 1).
3° Kwamagana akarengane kugirango abantu baremwe mu ishusho ry’Imana bashobore kubaho nk’abana b’Imana nyine. Interuro y’isengesho rikuru ry’ukaristiya mu misa y’itangwa ry’ubusaseridoti isobanura iyo nshingano y’abapadiri n’Abihayimana muri rusnge igira iti “Bene abo ni bo basabwe mbere y’abandi guhara amagara yabo kubera wowe no kugirango abavandimwe babo babone umukiro utanga”.
Kubwira umuntu utunzwe no kurenganya abandi ngo ʺnasigehoʺ biramurakaza cyane ; aho gukurikiza inama umugiriye, agahitamo kuvuga ko ushaka kumusimbura mu mwanya we. Ahari ni ibyo ministiri Karugarama yashakaga kuvuga : ʺMbere ya 94 u Rwanda rwayoborwaga n’Abapadiri, FPR yashakaga ubutegetsi, kugirango ibugereho yagombaga kubica reroʺ.
Bihayimana, muramenye, mwatanzwe, Leta y’u Rwanda yabavanyeho amaboko. Uko Yezu yabivuze ati ʺndetse n’igihe kirageze maze uzabica wese azibwire ko yubashye Imanaʺ (Yh 16,2).
2.Nta bapadiri bigeze bayobora u Rwanda
N’ubu se tuvuge ko ari Abihayimana bayobora u Rwanda kubera ko bamwe muri bo bari muri za komisiyo zimwe na zimwe (nk’iy’ubumwe n’ubwiyunge), abandi bakaba bafite imirimo bahemberwa kuri iyi ngoma ya FPR, irimo ndetse kuneka no kumerera nabi bagenzi babo imbere mu gihugu no mu mahanga ?
Tuvuge se ko Kiliziya ari yo yayoboraga ingabo z’igihugu kubera ko kuva zashingwa mu w’1960 kugeza mu w’1994 zari zifite ba Omoniye ? Ariko ndahamya ko batari abagatolika gusa, harimo n’abo mu yandi madini.
Bwana Karugarama, niba ushaka kumenya ko atari abapadiri bayoboraga u Rwanda ku ngoma ya perezida Yuvenali Habyarimana (1973-1994), uzasome ikinyamakuru Dialogue n° 200 Septembre-Octobre 1997. Iyo nimero yitwa “Dossier : information et désinformation” (itangazamakuru n’itangazabinyoma). Ni ukuyisoma yose uhereye ku ijambo ry’ibanze (éditorial) rya Charles Ntampaka, ugakurikizaho inyandiko y’umugabo w’i Byumba yitwa ʺQuand les dirigeants participent à la désinformationʺ, ugakomereza ku ya padiri Vénuste Linguyeneza yitwa ʺLa désinformation : le cas de l’Eglise catholiqueʺ, ukarangiriza ku ya Alexandre Vatimbella, yitwa ʺLe cas de Wenceslas Munyeshyaka et la presse françaiseʺ. Ntabwo ari birebire cyane, uzarangiza kubisoma wamaze gusubiza ubwenge ku gihe no kwumva neza ko abapadiri batigeze bayobora u Rwanda.
Ahari waba warabeshywe n’uko Musenyeri Vincent Nsengiyumva, Arkiyepiskopi wa Kigali yigeze kuba muri komite nyobozi ya MRND. Ibyo ntibakagushuke, burya inshuti ya mbere ya perezida Yuvenali Habyarimana yari Musenyeri Aloys Bigirumwami (Musemakweli J.D, Perezida Yuvenali Habyarimana ntiyigeze yanga Abatutsi, in HYPERLINK « http://www.leprophete.fr/ » http://www.leprophete.fr, le 23/06/2011). Ariko ntiwakwihanukira ngo uvuge ko Musenyeri Bigirumwami yayoboraga u Rwanda !
Dore ahubwo ikintu wari ukwiye kwumva neza. Intego nyamukuru y’ingoma ya Habyarimana yari amajyambere mu cyaro, mu migi, mu ngeri zose (uburezi, ubuvuzi, umuco, imibereho myiza ….) Ntiyari ayobewe ko amadini n’indi miryango itabogamiye kuri leta yashoboraga kumufasha kugeza ayo majyambere mu Rwanda hose. Ngaho aho ubufatanye bwaturutse, kandi ntibwarebaga Kiliziya gatolika gusa. Hari n’umuyisilamu wororaga ingurube i Musambira muri Gitarama niba nibuka neza, akabibonera inkunga ivuye muri leta ndetse n’imidali y’ishimwe! Naho FPR-Inkotanyi ubereye ministiri yaje ari rujukundi, ivuga ngo byose izabyishoborera kandi Imana ariyo yonyine ishobora byose.
Wavuga se ko ku ngoma ya perezida Grégoire Kayibanda (1961-1973) ari Abapadiri bayoboraga u Rwanda uhereye kuri Musenyeri André Perraudin? Kuva kera kose perezida Kayibanda yari afite icyo bita mu gifaransa “tendance socialiste”. Ni yo mpamvu yumvikanaga cyane na Mualimu Julius Nyerere wategekaga Tanzaniya. Kubera ko “tendance socialiste” yegereye amatwara ya gikomunisti, kandi ubukomunisti n’amadini, cyane n’ukwemera gatolika, bikaba bitajya imbizi, nta kuntu Abapadiri bashoboraga kuba ari bo bayobora u Rwanda ku ngoma ya Nyakubahwa perezida Grégoire Kayibanda.
Niba utabyemeye kubera ko ari njye ubivuze, nibura ubyemerere ko byavuzwe mbere na Bwana Justin Kalibwami. Dore uko yabyanditse mu rurimi rw’igifaransa : “Non, les leaders hutu n’étaient pas des personnages si influençables. Leurs rapports avec le monde missionnaire (notamment en matière scolaire) ou avec l’administration belge ne furent du reste pas faciles, même lorsque ceux-ci se montrèrent favorables à la cause pour laquelle ils luttaientʺ. (Kalibwami J., Le catholicisme et la société rwandaise 1900-1962, Ed. Présence Africaine, Paris, 1991, pp.386-387). Niba bivuzwe n’umuntu nka Justin Kalibwami wari umupadiri w’Umututsi ariko utari ushyigikiye ingoma ya gihake na gikolonize n’ubugome bwayo, sinzi impamvu utabyemera ugakomeza kubeshya ngo mbere ya 94 u Rwanda rwari ruyobowe n’Abapadiri.
Reka tugere ku ngoma y’umwami Rudahigwa (1931-1959). Umwiru mukuru wo kuri iyi ngoma yari padiri Alegisi Kagame. Ni we wenyine wari uzi ubwiru bwose. Ariko se wakwihanukira ukavuga ngo padiri Alegisi Kagame yategekaga u Rwanda ? Kireka wasaze. Hari n’abandi bapadiri nka Yohani Kagiraneza, Dewogaratsiyasi Mbandiwimfura, Alexandre Ruterandongozi, Stanislas Bushayija, (ahari na Boniface Musoni) bari mu nama nkuru y’igihugu (byarutaga kuba muri komite nyobozi ya MRND) kandi bose bakaba bari Abatutsi. Twakongeraho na Musenyeri Aloys Bigirumwami nawe wisangaga ibwami. Ariko si bo bayoboraga igihugu. Igihugu cyayoborwaga n’umwami yungirijwe na Misheli Kayihura (wari visipererezida w’inama nkuru y’igihugu) n’abandi Batutsi b’intagondwa nka Pierre Mungarulire, Alexandre Kayumba n’abandi bayobeje umwami Ndahindurwa, bagatuma ibintu bidogera mu w’1959.
Ikindi kimenyetso kikwereka ko atari abo bapadiri bayoboraga u Rwanda ni uko ab’ingenzi muri bo, ari bo Musenyeri Aloys Bigirumwami, padiri Alexis Kagame, padiri Stanislas Bushayija ntako batagize ngo ingoma ya cyami yumve ibyifuzo by’abarwanashyaka b’Abahutu kandi ibyiteho ; ariko za ntagondwa zari zikikije umwami zikanangira. None se ubwo uzongera ubeshye Abanyarwanda ngo mbere ya 94 u Rwanda rwayoborwaga n’Abapadiri ?
Nitugera ku ngoma ya Musinga (1896-1931), uraza kuvuga ngo ni Abapadiri bayoboraga u Rwanda kubera ko ngo ʺMusenyeri Classe yakuyeho umwami Musingaʺ. Musinga ntabwo yavanyweho na Musenyeri Classe, yavanyweho na leta y’Ababirigi ibisabwe na guverineri Voisin wari uyihagarariye muri Rwanda-Urundi, uretse ko Musenyeri Classe yari abyishimiye kandi abishyigikiye. Ababiligi bari barashatse gukuraho Musinga ubwa mbere le 25/03/1917 hashize amezi make bageze mu Rwanda. Baje kumukuraho mu w’1931 nk’uko mbere ye Abongereza bari barakuyeho Mwanga Kabaka w’i Bugande mu w’1899, bakamucira mu birwa bya Seychelles, aho yaje gupfira mu w’1903. Nk’uko abafaransa bari baravanyeho umwamikazi Ranavola wa 3 muri Madagascar mu w’1897, bakamucira Alger muri Algeriya, aho yaje gupfira mu w’1917. Nk’uko Abadage bari barakuyeho Mwezi wa 2 Gisabo i Burundi mu w’1903, akaza gupfira ishyanga mu w’1908 ashaje cyane (F. Rudakemwa, L’évangélisation du Rwanda, 1900-1959, Ed. L’Harmattan, Paris, 2005, pp.204-205)
None se aho hose ni abapadiri bategekaga ? Twibutse kandi ko kimwe mu byo ivanwaho rya Musinga ryari rigamije kwari ukugirango ubufatanye hagati y’Abatutsi bari ku ngoma n’Abazungu bukomere, busugire, busagambe, maze Abahutu bahabonere akaga. Kuvanaho Musinga ntibivuga ko Abazungu bari banze Abatutsi. Ntabwo Abapadiri bigeze bategeka u Rwanda rero kubera ko na padiri Alphonse Brard (Terebura), uyu washinze paruwasi ya Save mu w’1900 yavuye mu Rwanda mu w’1905 yirukanwe mu by’ukuri n’abamukuriye, ariko nabo babisabwe n’umwami Musinga. Biragaragara rero ko Abapadiri batigeze bategeka u Rwanda.
Umwanzuro
Niba amateka asigaye yigishwa mu Rwanda ari nka biriya ministiri Karugarama yavuze, ntaho tujya. Ingengabitekerezo, amarangamutima, icengezamatwara, ibinyoma si byo bikwiye gusimbura amateka nyakuri. Karugarama akwiye kwemera ko yibeshye, akavuga ko avanyeho ibyo yavuze (retirer sa parole) kandi agasaba imbabazi abo yabeshye n’abo yabeshyeye. Niba atabikoze, cya kibazo cya padiri Théophile Murengerantwari ngo “ HYPERLINK « http://www.leprophete.fr/2011/10/17/byaturutse-kuki-kugira-ngo-repubulika-y-u-rwanda-ihore-yibaruka-ibihone-muri-politiki-murengerantwari-th%C3%A9ophile/ » l « permalink » o « Lien permanent vers Byaturutse kuki kugira ngo repubulika y’u Rwanda ihore yibaruka « Ibihone »muri politiki?Murengerantwari Théophile. » Byaturutse kuki kugira ngo repubulika y’u Rwanda ihore yibaruka « Ibihone »….?ˮ kizaba gifite ishingiro.
Tugire amahoro,
Padiri Fortunatus Rudakemwa


c: text/html

text:
Trending
Mugihe u Rwanda rwibuka ku inshuro ya 27 jenoside yakorewe abatutsi mu mwaka 1994 , bamwe mubakozi b’Imana bagiye batanga ubutumwa bw’ihumure kubanyarwanda bamwe muribo harimo umuvugabutumwa akaba n’umuyobozi wa Authentic word ministries Dr . Paul Gitwaza yatanze ubutumwa bwibanze cyane gutanga ihumure.
Yagize ati "Shalom
Amahoro n’ihumure by’Imana Data bibane natwe Abanyarwanda muri ibi bihe byo kwibuka Genocide yakorewe Abatutsi muri 1994.
Kuri iyi nshuro ya 27 Imana ikomeze imitima y’abanyarwanda bose, dufata mu mugongo imfubyi, abapfakazi n’abandi bose babuze ababo.
Imana igusange ihumurize umutima wawe iwuzuze amashimwe n’indirimbo z’ubuhamya bw’ibyo Imana yadukoreye iyi myaka yose itambutse.
Wowe wakomeretse wababajwe n’ibyo waciyemo, Uwiteka agukomeze kandi akwambike imbaraga, aguhe umutima wuzuye amashimwe n’ubuhamya aho uca hose azahakurindira kuko niyo
ndahiro yasezeranye nawe.
« Nunyura mu mazi nzaba ndi kumwe nawe, nuca no mu migezi ntizagutembana. Nunyura mu muriro ntuzashya, kandi ibirimi byawo ntibizagufata kuko ndi Uwiteka Imana yawe, Uwera wa Isirayeli Umukiza wawe. Nagutangiriye Egiputa ho incungu, Etiyopiya n’i Seba nahatanze ku bwawe. » Yesaya 43:2-3
Komeza uhange Imana yawe amaso, haranira kwiyubaka, no kwiteza imbere ejo hacu hari ibyiringiro.
Mukomere, mukomeza kwiyubaka.
#Kwibuka27."
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...

robotstxt: allowed

filter: keep


text:
Akenshi na kenshi usanga abasore cyangwa inkumi bakora ibintu ariko batazi neza ibyo bakora
gusa bikamera nkaho biganye, bigendanye n’ ibihe tugezemo iterambere ridusunikira gukora.
Ibintu tutazi neza cyangwa se twanabikora tukabikora mukutamenya, aha niho nibajije ibibazo bitandukanye cyane cyane kubijyanye no gutera.
- Inkomoko yo kwambika impeta isaba umukobwa ko muzabana
- Niki bibiliya ibivugaho ?
- Ese bikorwa ryari ?
Mugusubiza ibi bibazo byose nifashishije inyandiko nakuramo amakuru ahagije uhereye ku cya mbere
Gutera ivi n’ibintu byabayeho cyera cyane mu mwaka wa 2600BC mbere y’ivuka rya Yesu mu gihugu cya Misiri, Nyuma yaho nko Muri za 1477 muri ampire ya ba Romani bibaho Bizanwe n’uwitwa Arschuduk Maximillan.
Asaba uwitwa Mariya (Marry) ko bazabana (uyu Maximillan yari i Gikomangoma ari nawe Archeduck wa Autriche akaba yarategetse Holy Roman Empire mu kinyejana cya 16 nyuma ya Yezu. Ariko nkwibutse ko atapfukamye kubera ko mu muco ya baromani cyaraziraga gupfukamira umugore.
Ibi byo gupfukama rero byaje bivuye mu burayi igihe umutware cyangwa umukire yabaga ya kunze umucakara cyangwa umugaragu. Ubikoze yabaga ashaka kwerekana ko nawe yiyoroheje. Agapfukamira umukobwa, nyuma yaho Muri Afrika byahabaye bwa mbere muri 1867 mu mugi wa Cap Town bamaze kuvumbura ikirombe cya Kemberly.
Nabwo bitangiwe n’abazungu bashakaga uburyo bakwamamaza zahabu zabo bifite kandi ubusobanuro bw’Ikintu umugabo yakorerera uwo yakunze urukundo rwa gahebuzo yifuza kuzabana nawe ubuzima bwe bwose
“Warm to symbolise a lifetime’s promise of love and commitment, the engagement ring is the most meaningful gift a man will give and a woman will receive”.
Mu gihe cyacu rero byongeye kwaduka bigaruwe n’abanyamideri bashakaga gucururiza inzu imideli yabo. Byatangiye muri 1930 ari uburyo bwo kwamamaza.
Impeta isaba umuntu ko muzabana ireba ahanini abantu baba bari mu mahuriro y’ubuzima ,aho bagomba gufata icyemezo cy’inzira bacamo. Rero muri bibiliya harimo inkuru ya Aburahamu wohereza umugaragu we ngo ajye gushakira umuhungu we umugore muri bene wabo.
Uwo mugaragu hari ibyo yasabye Imana nk’ibimenyetso ko nabibonana umukobwa uwo azaba ari we.
Ni koko ibyo yasabye Imana abibonanye umukobwa Rebecca, yahise amwambika impeta.
Itangiriro 24:22 Nuko ingamiya zimaze kweguka, uwo mugabo yenda impeta y’izahabu, kuremera kwayo kwari nk’ igice cya shekeli, n’ibimeze nk’ imiringa bibiri byo kwambara ku maboko, kuremera kwabyo ni shekeli cumi z’izahabu, arabimwambika.
- Ivi riterwa ryari ?
Turebeye mu ngero zatanzwe, Igitangaje muri iyi mico yombi yaba iyo twabonye haruguru cyangwa muri bibiliya ni uko urukundo rw’abajya kubana nta kintu rwabaga ruvuze cyane. Igitekerezo cy’uko abantu babana bakundanye si icya kera mu mico itandukanye iri ku isi.
Abantu barongoranaga kuko iwabo babahitiragamo cyangwa kubw’izindi mpamvu zitandukanye.
Uyu munsi rero umusore arikundira, akirambagiriza, akishimira akanisabira nyirubwite mbere y’uko agera ku muryango. Aha niho wagateye ivi cya gihe uba usaba umuntu ko muzabana.
Kandi kuko uba utizeyeko ari bubyemere ukwiriye kubikora witeguye ibisubizo bibiri Yego na Oya bitari ibyubu usanga umuntu abikora yaramaze no gufata umunsi azakoreramo ubukwe biriya nugushaka Amafoto gusa mbifata nko kutagira amakuru ahagije ku gikorwa uba wakoze.
(Isomo)
Icyo rero twakura muri Bibiliya ni uko mbere yo gukunda hakabaye gusenga. Ni koko umufasha umuhabwa n’Uwiteka gusa. Hanyuma wabonana umwari ibyo wasabye imana kandi mwakundanye, ukabona kumusaba ko mwabana. Yakwemerera ukabona kujya mu muryango.
Hanyuma ku kibazo cy’abagira gutya bagapfukama nyuma bikaza kunanirana. Njye ndumva cyane akababaro kabo, gusa na none icyo tutakwirengagiza ni uko gusaba kuzabana kandi bakakwemerera atariyo masezerano yo kubana. Ni icyo nakwita “imbanzirizamasezerano” cyangwa pre-contract. Hari impamvu nyinshi bishobora kwanga, ba nyirubwite bashobora gusanga badakwiye gutera intambwe, ababyeyi bashobora kwanga (aha muri iki gihe ba nyirubwite bagakwiye kwemeza ababyeyi amahitamo yabo ariko abantu bose si uko bameze)…
Gusa imbanzirizamasezerano ni amasezerano ubwayo ntiyagasheshwe nta mpamvu igaragara. Gusa kuko ibibi birutanywa aho gutana abantu bararangije gusezerana kubana imbere y’Imana n’abantu batana bakiri mu kiciro cy’imbanziriza masezerano kubw’impamvu zumvikana.
Inyigisho itegurwa na Ev. Caleb. J. UWAGABA
Email: agacaleb@gmail.com
Talk to me Initiative
Nganiriza inisiyative
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Isoko rya Gisenyi ryatangiye kubakwa mu 2009 ariko ryananiranye kuzura kubera ibibazo bitandukanye birimo no kuba ryarashyizwe mu manza igihe kirekire ariko riza gusubira mu maboko y’akarere.
Mu ntangiriro z’uyu mwaka Akarere ka Rubavu kagiranye amasezerano n’abikorera binyuze muri sosiyete RICO (Rubavu Investment Company) yo gukomeza kubaka iri soko.
Ni isoko rizubakwa mu byiciro bibiri harimo icyari cyatangijwe kubakwa kigomba kuzura mu mezi atandatu gitwaye miliyari 2,7 Frw nk’uko bikubiye mu masezerano Rubavu Investment Company yagiranye n’Akarere ka Rubavu.
Ubwo aya masezerano yashyirwagaho umukono, Umuyobozi w’Akarere ka Rubavu, Habyarimana Gilbert, yijeje abacuruzi bo mu mujyi wa Gisenyi ko bagiye kubona aho gukorera hameze neza.
Kugeza muri Gicurasi 2021, imirimo yo kubaka yari itaratangira ndetse Minisitiri w’Ubutegetsi bw’Igihugu, Gatabazi Jean Marie Vianney, ubwo yasuraga aka karere yahamagariye ubuyobozi bwako n’ubwa Rubavu Investment Company kwihutisha imirimo yo kuryubaka.
Ubwo PAC yabazaga Habayarima Gilbert gahunda ubuyobozi bw’Akarere ka Rubavu bufitiye isoko rya Gisenyi ryateye leta ibihombo byinshi, yavuze ko hari intambwe imaze guterwa kuko imirimo yo kuryubaka yatangiye.
Ati “Iri soko rimaze igihe urebye ukuntu abaturage baritegereje natwe ni ikintu gituma tudasinzira ariko nk’uko twari twabivuze ubushize twateye intambwe nziza aho twaganiriye n’Urugaga rw’Abikorera binyuze muri sosiyete yabo biyemeza kuryubaka. Imirimo yose yaratangiye, igeze kuri 20% nubwo byagoranye ariko aho imirimo igeze irimo kwihuta.”
“Kuryubaka bizakorwa mu byiciro bibiri; gukurikirana ibikorwa nk’uko byemejwe mu masezerano birakorwa nta kibazo, turabona nta cyatuma ritazuzura nk’uko twabiteganyije. Mu mezi atatu ari imbere dushobora kurisoza.”
Amasezerano Akarere kagiranye na sosiyete RICO yavugaga ko imirimo nimara amezi atandatu itararangira azahita asozwa. Ubuyobozi bw’Akarere buvuga ko nyuma y’amezi abiri imirimo yo kubaka itangijwe kuri ubu igeze ku kigereranyo cya 20%.


text:
Abana bahoze mu buzima bwo mu muhanda nyuma bakaza gusubizwa mu miryango yabo baravuga ko kugororerwa kure y’umujyi byabafashije guhinduka no kutongera kurarikira kujya mu mujyi.
Ibi babitangaza nyuma yo kumara amezi agera muri 4 mu kigo cyakira abana bo mu muhanda cya Caritas ya Kigali cyubatse mu karere ka Bugesera mu murenge wa Rweru nyuma bakaza gusubizwa mu miryango yabo.
Gakwandi Yve avuga impamvu bajya mu muhanda akenshi ko babiterwa n’imibereho mibi baba bafite mu miryango yabo ariko ko ubuzima babayemo bwo mu muhanda nabwo butoroshye.
Ati “ urebye tujya mu muhanda tuziko tuzahabonera ubuzima bwiza ariko ibibazo duhura nabyo bituma duhinduka mu mico no mu myifatire bikaba bibi”.
Gakwandi ahamya ko nyuma yo kujya kugororerwa mu kigo cy’Abadacogora n’Intwari kiri mu murenge wa Rweru mu karere ka Bugesera byamufashije guhinduka.
Mu gihe yamaze muri icyo kigo yigishijwe ibyiza byo kuba mu muryango n’ububi bw’ibiyobyabwenge ndetse no kumenya kwakira imibereho y’ubuzima bwo mu muryango wabo aho gukurikira ibyiza by’umujyi kandi atabifitiye ubushobozi.
Bamweretse kandi akamaro ko kwiga abana n’iwabo mu rugo no guhabwa uburere n’umubyeyi we kugirango azabashe kuvamo umugabo.
Nyuma y’amezi agera muri 4 yamaze muri iki kigo yasubijwe mu muryango we akomeza kubana na mama we. Icyamufashije n’inyigisho yahawe ndetse nicyo gihe yamaze aba muri iki kigo giherereye mu cyaro.
Ahamya ko kugororerwa kure y’umujyi bibarinda ibitekerezo byo kuwusubiramo bitewe nuko ataha iwabo yaramaze guhinduka mu bitekerezo.
Si uyu mwana wenyine uvuga ko kugororerwa mu kigo cya Nyiragiseke byamuhinduye kuko uwitwa Twizeyimana Eric avuga ko yasubijwe mu muryango we yafashe ikemezo cyo kudasubira mu mujyi kuba inzererezi.
Ati “ Ntabwo nzawusubiramo kuko ntakiza kiwubamo, uretse ibibazo gusa nzagumana na mama mu rugo nige nanjye nzagire icyo nigezaho”.
Ibi kandi byemezwa n’ababyeyi b’aba bana bavuga ko nyuma y’ubuzima baba baranyuzemo bwo mu muhanda nyuma bakaza kugororerwa muri iki kigo cy’Abadacogora n’Intwari giherereye Nyiragiseke bituma bagaruka mu rugo barahindutse nk’uko byemezwa na Theonille Nyiramana.
Ahamya ko umwana we kuva yamugeraho yitwara neza kandi ukabona arumvira muri byose. Ikindi yishimira nuko yasubiye mu ishuri ubu akaba yiga neza.
Umuhuzabikorwa w’ikigo cy’Abadacogora n’Intwari Mushashi Josiane atangaza ko iyo abana bageze muri iki kigo batangira kwigishwa neza bagahabwa inyigisho zibafasha gusubira mu buzima busanzwe.
Mubyo babigisha harimo kubanza kubereka ububi bw’ubuzima bwo mu muhandda ndetse n’ibyiza byo kurererwa mu muryango.
Bubaka iki kigo Nyiragiseke bari bagamije kujya bahajyana abana kugirango bagororerwe yo babashe gusubira mu miryango yabo barahindutse.
Intego yabo bishimira ko igenda igerwaho kuko usanga abana basbijwe mu miryango yabo abenshi barahindutse kandi bagakomeza kubana n’ababyeyi babo.


text:
U Rwanda ruza mu bihugu byateje imbere ihame ry’uburinganire n’ubwuzuzanye bw’abagabo n’abagore mu nzego zitandukanye , icyakora haracyagaragara imbogamizi mu ishyirwa mu bikorwa ryaryo.
Mu bibitera harimo zimwe mu mbogamizi zishingiye ku muco n’imyemerere biha imbaraga n’uburenganzira umugabo kurusha umugore, urwo ruhererekane rukagera no mu bakiri bato, ari naho hakunze kuzamukira ibindi bibazo nk’amakimbirane yo mu miryango, ihohotera rishingiye ku gitsina n’ibindi.
Hari amahugurwa yahawe abarimu bo mu turere twa Gasabo na Kamonyi mu ntangiriro z’uku kwezi, basobanurirwa ku kwimakaza ihame ry’uburinganire mu burezi yatanzwe na Save Generations Organization ku nkunga ya Kvinna Till Kvinna. Yari agamije kongera ubumenyi abarimu n’abayobozi b’ibigo by’amashuri ku ihame ry’uburinganire n’ubwuzuzanye kugira ngo bifashe abana gukurana indangagaciro z’ubwuzuzanye aho abahungu n’abakobwa bose bahabwa amahirwe angana.
Umuyobozi Mukuru w’Umuryango Save Generations Organization, Yvette Nyinawumuntu yavuze ko guhugura abarimu ku bijyanye n’ihame ry’uburinganire n’ubwuzuzanye ari ingenzi cyane.
Ati “Turabashimira impinduka mugira mu buzima bw’abana murera ku mashuri. Twabonye ko kwegera umwana gusa bidahagije ahubwo ko ari byiza no kwegera mwarimu ugira uruhare rwiza kandi duha agaciro. Iyo twigisha umwana tuba twigisha igihugu kandi tubashimira uruhare mugira mu guhindura ejo hazaza twifuza binyuze mu kubaka umuntu wubaka ibintu.”
Yavuze ko mu gihe cyose abana bazakura bumva neza ihame ry’uburinganire n’ubwuzuzanye, babitojwe mu ishuri ndetse no mu muryango, hari ibibazo byinshi bizakemuka byaterwaga no kutarisobanukirwa.
Ati “Umwana nabyumva abitojwe by’umwihariko n’umwarimu we, za ngaruka twe duhura nazo nk’abantu bakuru tuzaba tuzikingiye. Wa mwana azabasha gukura, umuhungu na mushiki we buzuzanya. Tuzaba dukumiriye za ngaruka zaterwaga n’uko abantu babibona bakuze bakabibona nk’ikibazo aho kugira ngo babibyaze umusaruro. Ibyo bidufasha kugera kuri rya terambere rirambye.”
Bamwe mu barimu bahuguwe, bagaragaje akamaro ko kuba bongerewe ubumenyi mu bijyanye n’uburinganire ndetse n’ubwuzuzanye bw’abagabo n’abagore, biyemeza kubishimangira babitoza abana bigisha.
Kabanyana Evangeline, Umwarimu kuri GS Ndera Catholique yagize ati “Ubumenyi nakuye hano nzabukoresha. Nk’abarimu dukorana, nzagerageza kubegera kugira ngo twese tugire imyumvire imwe, kuko twasanze ibibazo by’imyumvire birimo. Hari bike nari nsanzwe nzi ku bijyanye n’uburinganire n’ubwuzuzanye ariko aya mahugurwa yanyongereye ubumenyi cyane kuko mwarimu ahora yiga.”
Umuyobozi wungirije ushinzwe imyitwarire kuri GS Ruhanga mu karere ka Gasabo, Kamasa Alfred yavuze ko agiye gutangira kwita ku bijyanye n’uburinganire n’ubwuzuzanye ahereye mu bana yigisha, cyane cyane ku tuntu duto rimwe na rimwe tutajyaga duhabwa agaciro.
Ati “Hari nk’imirimo twari tuzi ko igenewe abakobwa n’igenewe abahungu, ariko twasanze umukobwa cyangwa umuhungu ashobora gukora uwo murimo, icy’ingenzi ni imyumvire y’uko buri wese ashoboye.”
“Nko guterura intebe mu mashuri, twumvaga ko umukobwa atayiterura ngo ntabwo ashoboye kubera imbaraga nke, ukumva ko umuhungu adashobora gufata umweyo ngo akubure ariko amahugurwa twahawe uyu munsi twasanze byose bishoboka icy’ingenzi ni uguhindura imyumivre.”
Josephine Uwimbabazi ushinzwe amasomo muri GS Remera Indangamirwa yavuze ko guhugura abarimu ku bijyanye n’uburinganire n’ubwuzuzanye ari ingenzi cyane.
Ati “Tuzabanza duhugure abo dukorana kugira ngo tugire ubumenyi bumwe hanyuma tujye mubo tuyobora. Ni ngombwa ko inzego zose zimenya ihame ry’uburinganire n’ubwuzuzanye kuko zose zishingiye ku burezi, ntawe utaraciye imbere ya mwarimu.”
Kugeza ubu mu nzego za Leta ihame ry’uburinganire n’ubwuzuzanye ryatangiye kumvikana kubera amategeko atandukanye yagiye ashyirwaho ariko mu bikorera, mu miryango n’ahandi ntirirumvikana uko bikwiriye kuko hari aho abagore n’abakobwa bagihezwa cyangwa se ntibafashwe kugaragaza ubushobozi bwabo.


text:
Minisiteri y’Urubyiruko n’Umuco ivuga ko Umuganura ari Umunsi rukumbi twizihiza mu ireme ry’abo turibo, Umunsi ubumbatiye iby’ubutwari twarazwe, Umunsi tuganuzwa, tukaganuza.
Umuganura, ni umunsi mukuru ukomeye wahozeho mu muco Nyarwanda kuva mu myaka yo hambere kugeza ubu, aho wizihizwa bishimira umusaruro wagezweho uwo mwaka, umunsi ngaruka mwaka wizihizwa buri wa gatanu wa mbere w’ukwezi kwa Kanama, bakaganuzanya basangira ibyo bejeje n’ u Rwanda, inshuti n’ abavandimwe. Ni umwanya wo gufata ingamba zo kongera umusaruro w’ibibateza imbere ndetse n’ibiteza imbere u Rwanda.
Hon. Bamporiki Edouard, Umunyamabanga uhoraho muri Minisiteri y’Urubyiruko n’Umuco, abinyujije ku rukuta rwe rwa Twitter avuga ko Umuganura ari Umunsi rukumbi twizihiza mu ireme ry’abo turibo, Umunsi ubumbatiye iby’ubutwari twarazwe, Umunsi tuganuzwa, tukaganuza.
Ati ”Umunsi rukumbi twizihiza mu ireme ry’abo turibo. Umunsi ubumbatiye iby’ubutwari twarazwe. Umunsi udutera ishyaka ngo ubutaha twirate ibigwi. Umunsi tuganuzwa, tukaganuza. Umunsi wateraga intwari z’aha ishema. Umuganura ni Rudasumbwa mu byo twizihiza.”
Insanganyatsiko y’uyu mwaka igira iti “Umuganuro, Isooko y’Ubumwe n’Ishingiro ryo kwigira”. Aho uyu mwaka wizihijwe uyu munsi taliki ya 06 Kanama, 2021. Ni umunsi wubahirijwe mu ngo usangirwa n’abagize umuryango, mu rwego kwirinda ikwirakwira ry’icyorezo cya Covid-19 kibasi u Rwanda ndetse n’isi kuva mu mpera z’umwaka wa 2019.
Umuganura ni iki?
Inteko y’Umuco iviga ko ijambo “Umuganura” rikomoka ku “Kuganura” bisobanuye kurya cyangwa kunywa ku musaruro bwa mbere. Uwo musaruro umuntu yashoboraga kuwusangiza abandi baba abavandimwe, inshuti n’abaturanyi; icyo gihe icyo gikorwa kikitwa “Kuganuza”.
Ni izihe ndangagaciro dusanga mu “Umuganura”?
Mu kwizihiza umuganuro dusangamo ingangagaciro zo gukunda igihugu, ubupfura, gukunda umurimo n’ubumwe. Izi ndangagaciro zifasha kurema umunyarwanda nyawe, abakurambere bitaga Umunyarwanda w’umutima, utuma abanyarwanda barangwa no gutabarana, gufatanya, gusabana, kwizerana no kujya inama, kubana no kugira ubucuti, ariko cyane cyane kugira ubuntu.
Umunsi rukumbi twizihiza mu ireme ry'abo turibo.Umunsi ubumbatiye iby'ubutwari twarazwe.Umunsi udutera ishyaka ngo ubutaha twirate ibigwi.Umunsi tuganuzwa, tukaganuza.Umunsi wateraga intwari z'aha ishema.Umuganura ni Rudasumbwa mu byo twizihiza. #Umuganura mwiza- Rwandane ubumwe pic.twitter.com/8UFs7rlHgs
— Bamporiki Edouard (@Bamporikie) August 6, 2021


text:
Imfashanyigisho
Vanaho izi mfashanyigisho maze uzifashishe ari na ko ukoresha igitabo Ni iki mu by’ukuri Bibiliya yigisha? Suzuma ibyo wizera, usuzume icyo Bibiliya yigisha maze umenye uko wavuganira ukwizera kwawe.
IGICE CYA 1
Ukuri ku byerekeye Imana ni ukuhe? (Igice cya 1)
Wasubiza ute umuntu uvuga ko “Imana ihanisha abantu babi kubateza imibabaro?”
IGICE CYA 1
Ukuri ku byerekeye Imana ni ukuhe? (Igice cya 2)
Ese koko ushobora kuba incuti y’Imana?
IGICE CYA 2
Bibiliya ni igitabo cyaturutse ku Mana (Igice cya 1)
Bishoboka bite ko Bibiliya ituruka ku Mana kandi ari abantu bayanditse?
IGICE CYA 2
Bibiliya ni igitabo cyaturutse ku Mana (Igice cya 2)
Hari ikintu nibura kimwe mu bintu bikubiye muri Bibiliya kitwemeza ko yaturutse ku Mana.
IGICE CYA 3
Ni uwuhe mugambi Imana ifitiye isi? (Igice cya 1)
Ese Imana yashakaga ko ibintu bimera nk’uko bimeze muri iki gihe?
IGICE CYA 3
Ni uwuhe mugambi Imana ifitiye isi? (Igice cya 2)
Niba Imana yarashakaga ko isi iba paradizo, kuki ubu atari ko bimeze?
IGICE CYA 3
Ni uwuhe mugambi Imana ifitiye isi? (Igice cya 3)
Ese Imana yiteze ko abantu ari bo bazakemura ibibazo byo muri iyi si?
IGICE CYA 4
Yesu Kristo ni nde? (Igice cya 1)
Wasubiza ute umuntu uvuga ko Yesu yari umuntu mwiza gusa nta kindi?
IGICE CYA 4
Yesu Kristo ni nde? (Igice cya 2)
Wasubiza iki umuntu uvuga ko Yesu angana n’Imana?
IGICE CYA 4
Yesu Kristo ni nde? (Igice cya 3)
Yesu yagaragaje ubutwari no kugwa neza?
IGICE CYA 5
Incungu ni impano ihebuje yatanzwe n’Imana (Igice cya 1)
Ese ukwizera konyine gushobora gutuma umuntu abona agakiza?
IGICE CYA 5
Incungu ni impano ihebuje yatanzwe n’Imana (Igice cya 2)
Ni mu buhe buryo urupfu rw’umuntu umaze imyaka ibarirwa mu bihumbi apfuye rwakugirira akamaro muri iki gihe?
IGICE CYA 6
Abapfuye bari he? (Igice cya 1)
Ese hari ahandi hantu bajya? Ese bajya mu muriro utazima?
IGICE CYA 6
Abapfuye bari he? (Igice cya 2)
Ese urupfu ni kimwe mu bigize ubuzima bwacu?
IGICE CYA 7
Ibyiringiro nyakuri ku bihereranye n’abo wakundaga bapfuye (Igice cya 1)
Ese kubabazwa n’umuntu wawe wapfuye bigaragaza ko utizera ko umuzuko uzabaho?
IGICE CYA 7
Ibyiringiro nyakuri ku bihereranye n’abo wakundaga bapfuye (Igice cya 2)
Wasubiza ute umuntu aramutse akubwiye ati “numva umuzuko utazabaho?”
IGICE CYA 8
Ubwami bw’Imana ni iki? (Igice cya 1)
Kuki Imana yatoranya abantu ngo bazabe abami mu ijuru kandi ifite abamarayika benshi cyane yatoranya?
IGICE CYA 8
Ubwami bw’Imana ni iki? (Igice cya 2)
Ni iki bwamaze gukora? Ni iki buzakora mu gihe kiri imbere?
Igice cya 9
Mbese koko turi mu “minsi y’imperuka”? (Igice cya 1)
Abantu benshi ntibemera ko turi mu minsi y’imperuka. Ni iki kikwemeza ko imperuka iri hafi?
Igice cya 9
Mbese koko turi mu “minsi y’imperuka”? (Igice cya 2)
Bibiliya ivuga ko hari ibintu byiza bizabaho mu “minsi y’imperuka.”
IGICE CYA 10
Abamarayika bagira uruhare mu mibereho y’abantu (Igice cya 1)
Ese abamarayika babaho koko? Ese habaho abamarayika babi? Koresha iyi mfashanyigisho kugira ngo umenye ibisubizo by’ibyo bibazo.
IGICE CYA 10
Abamarayika bagira uruhare mu mibereho y’abantu (Igice cya 2)
Ese kugerageza gushyikirana n’imyuka mibi hari icyo bitwaye?
IGICE CYA 11
Kuki Imana ireka imibabaro ikabaho? (igice cya 1)
Niba Imana ari yo ishobora byose, ubwo si yo nyirabayazana w’imibabaro?
IGICE CYA 11
Kuki Imana ireka imibabaro ikabaho? (Igice cya 2)
Bibiliya isubiza neza icyo kibazo kitoroshye.
IGICE CYA 12
Kubaho mu buryo bushimisha Imana (Igice cya 1)
Ese ushobora kuba incuti y’Imana? Suzuma ibyo wizera n’impamvu ubyizera, urebe n’icyo Bibiliya yigisha.
IGICE CYA 12
Kubaho mu buryo bushimisha Imana (Igice cya 2)
Ese twashimisha Imana nubwo Satani aduteza ibibazo?
IGICE CYA 12
Kubaho mu buryo bushimisha Imana (Igice cya 3)
Gukurikiza amahame y’Imana mu mibereho yacu ntibyoroshye. Kuki dukwiriye gushyiraho imihati ngo tubigereho?
IGICE CYA 13
Jya ubona ubuzima nk’uko Imana ibubona (Igice cya 1)
Ubuzima ni impano twahawe n’Imana. Twagaragaza dute ko twubaha ubuzima bwacu n’ubw’abandi?
IGICE CYA 13
Jya ubona ubuzima nk’uko Imana ibubona (Igice cya 2)
Iyi mfashanyigisho izagufasha gusuzuma imyizerere yawe ku birebana no gukoresha amaraso cyangwa kuyaterwa kandi ubisobanurire abandi.
IGICE CYA 14
Icyo wakora kugira ngo umuryango wawe ugire ibyishimo (Igice cya 1)
Ni irihe banga ryo kugira ibyishimo mu muryango? Koresha uyu mwitozo kugira ngo usuzume imyizerere yawe, kandi umenye uko wayisobanurira abandi.
IGICE CYA 14
Icyo wakora kugira ngo umuryango wawe ugire ibyishimo (Igice cya 2)
Ababyeyi n’abana bakora iki kugira ngo urugero Yesu yabasigiye rubagirire akamaro? Suzuma ibyo wizera n’icyo Bibiliya ibivugaho.
IGICE CYA 15
Uburyo bwo gusenga bwemerwa n’Imana (Igice cya 1)
Ese amadini yose ashimisha Imana? Niba atari byo se, wabwirwa n’iki idini ry’ukuri? Suzuma icyo Bibiliya yigisha n’imyizerere yawe.
IGICE CYA 15
Uburyo bwo gusenga bwemerwa n’Imana (Igice cya 2)
Ese kwemera gusa ko Imana ibaho birahagije cyangwa hari ikindi isaba abayisenga?
IGICE CYA 16
Shyigikira ugusenga k’ukuri (Igice cya 1)
Ese Imana yemera ko twizihiza iminsi y’amavuko, iminsi yo mu rwego rw’idini cyangwa ko dukoresha amashusho dusenga? Ni iki Bibiliya ibivugaho?
IGICE CYA 16
Shyigikira ugusenga k’ukuri (Igice cya 2)
Ni iki wakora ngo usobanurire abandi ibyo wizera ubigiranye amakenga, kandi ugaragaze ko wubaha imyizerere yabo?
IGICE CYA 17
Egera Imana mu isengesho (Igice cya 1)
Wakora iki ngo ube inshuti y’Imana? Wabwirwa n’iki ko Imana yumva amasengesho yawe?
IGICE CYA 17
Egera Imana mu isengesho (Igice cya 2)
Reba icyo Bibiliya ivuga ku birebana no gusenga n’uko twabikora.
IGICE CYA 17
Egera Imana mu isengesho (Igice cya 3)
Bibiliya yigisha ko Imana isubiza amasengesho mu buryo butandukanye. Imana isubiza amasengesho yacu ite?
IGICE CYA 18
Umubatizo n’imishyikirano ufitanye n’Imana (Igice cya 1)
Kuki umubatizo ari ngombwa ku Bakristo? Ni iki cyasunikira umukristo kubatizwa?
IGICE CYA 18
Umubatizo n’imishyikirano ufitanye n’Imana (Igice cya 2)
Ni izihe ntambwe Umukristo agomba gutera mbere yo kwiyegurira Imana? Ni mu buhe buryo kwiyegurira Imana bituma Umukristo ahindura intego ze n’ibyifuzo bye?
IGICE CYA 18
Umubatizo n’imishyikirano ufitanye n’Imana (Igice cya 3)
Umukristo wiyeguriye Imana agomba gukora iki? Kuki Umukristo ukunda Imana by’ukuri yakwizera ko ashobora guhigura umuhigo yahize yiyegurira Imana?
IGICE CYA 19
Guma mu rukundo rw’Imana (Igice cya 1)
Wakora iki ngo ube inshuti ya Yehova? Iyi mfashanyigisho izagufasha gusuzuma imyizerere yawe n’uko wayisobanurira abandi.
IGICE CYA 19
Guma mu rukundo rw’Imana (Igice cya 2)
Niba waramaze kumenya ukuri ku byerekeye Imana, ni iki kizagufasha kuba inshuti yayo no gukomeza kuyikunda?


text:
Byatangarijwe mu gikorwa cyo gutera ibiti ku bigo by’amashuri mu Mujyi wa Kigali. Ni igikorwa cyateguwe n’Umuryango w’Urubyiruko Ruhanira Kurengera Ibidukikije, The Green Fighter n’Ikigo Mpuzamahanga Cyita ku Bidukikije, Global Green Growth Institute (GGGI), mu rwego rwo kwizihiza umunsi ngarukamwaka wahariwe kubungabunga Umubumbe w’Isi.
Ibi biti byatewe ku bigo by’amashuri bitatu mu Mujyi wa Kigali, birimo n’Urwunge rw’Amashuri rwa Cyahafi.
Umukozi Mukuru muri, GGGI, Michelle DeFreese, yavuze ko gutera ibiti ari uburyo bwizewe bwo guhangana n’ihindagurika ry’ibihe no kubungabunga ibidukikije muri rusange.
Michelle kandi yabwiye IGIHE ko kuba urubyiruko rwitanga mu bikorwa byo kurengera ibidukikije bizafasha u Rwanda guhangana n’imihindagurikire y’ibihe.
Ati “Gutera ibiti ni imwe mu nzira zizewe zo guhangana n’imihindagurikire y’ibihe. Ni iby’agacira gakomeye kuba biri kugirwamo uruhare n’urubyiruko. Twizeye ko abanyeshuri bo kuri ibi bigo twateyemo ibiti bazabibungabunga”.
Umukozi ushinzwe kwigisha ibidukikije n’imihindagurikire y’ibihe mu Kigo cy’Igihugu cyo kubungabunga ibidukikije, REMA, Rukwaya Jean Luc, yabwiye IGIHE ko ibiti byatewe birimo ibifite umumaro wo gufata ubutaka hirindwa inkangu n’isuri, mu gihe ibindi bigenewe kurimbisha aho byatewe, kuyungurura umwuka abantu bahumeka, n’ibindi.
Icyakora kuko hari ahagiye haterwa ibiti nyuma ntibyitabweho bikaza kwangirika, Rukwaya yasabye abayobozi n’abanyeshuri b’aho ibi biti byatewe kubibungabunga.
Ati “Hari aho byaterwaga nyuma tugasanga batarabyitayeho bikangirika. Ni yo mpamvu twasabye ubuyobozi bw’ishuri n’abanyeshuri kubungabunga ibi biti twateye. Tuzajya tugaruka kureba uko ibi biti bimeze.”
Umubozi ushinzwe amasomo ku Rwunge rw’Amashuri rwa Cyahafi, Hategekimana Théogène, yabwiye IGIHE ko bishimiye guhabwa ibiti byera imbuto ziribwa, kandi babyitezeho kuzabafasha guhanga n’ikibazo cy’imirire mibi.
Ati “Ni ikintu gikomeye kuri twebwe, kugira ubusitani burimbisha ikigo cyacu. Akarusho ni uko harimo n’ibiti byera imbuto ziribwa. Twiteguye kubibungabunga tukabirinda kwangirika.”
Ibiti 49 byatewe ku bigo bitatu by’amashuri, birimo ibifata ubutaka, ibyera imbuto ziribwa, indabo n’ibindi bifite umumaro wo kurimbisha aho byatewe.


text:
Ubuhamya : « Nabonye umusirikare w’umunyamerika asoma Bibiliya ye, nifuza kumenya byinshi! » Abbas Hameed . Ni gute yajweho n’ijambo ry’Imana?
Yanditswe na: Ubwanditsi2020-11-15 01:24:30
Abbas Hameed ni umusirikare washinze minisiteri y’ivugabutumwa ’Hameed Christian Ministries’. Yabaye umunyamerika kubw’amasezerano muri 2011 ariko yavukiye muri Irake. Yabonye Imana ku buryo bukomeye mu kazi ke ka buri munsi, haba mu ntambara, mu bitero by’abiyahuzi, mu bihe by’umubabaro n’ahandi. Nyuma yuko Imana yamurokoye mu rupfu inshuro nyinshi, yaje ku mwiyereka biciye mu gusoma Bibiliya buri munsi, nyuma yakira Yesu nk’Umwami n’Umukiza w’ubugingo bwe.
Christianity Today nkuko yabyanditse muri 2017, Dore imvano y’amashimwe ya Abbas wiyeguriye ivugabutumwa ku isi by’umwihariko mu basirikare:
Nakuriye muri Irake nkaba ndi uwa gatatu mu bavandimwe umunani. Umuryango wanjye ntiwari usanzwe. Mama yari Umuyisilamu, naho papa we yari Umugatulika. Ntabwo bigeze baduhatira kwinjira mu idini iryo ari ryo ryose , ntabwo bigeze bita cyane ku bijyanye n’amadini. Data yari umucuruzi ukize, ku buryo twabanaga neza kandi twari dutuye mu nzu nziza nini. Navuga ko twahawe imigisha myinshi, twari dufite umukozi wo mu rugo twari dutunze n’intama zirenga 250.
Igihe nari mfite imyaka umunani, ubucuruzi bwa papa bwatangiye guhura n’ibibazo. Kubera guhangayikishwa n’akazi ke, byatumye mbaho ntakibona amahirwe yo kuba hafi ya papa. Yatangiye kunywa inzoga no kwifatanya n’abanyangeso mbi. Nyuma yumwaka umwe, yagiye agirana ibibazo n’abapolisi buri gihe. Ibyo byatumye ajya muri gereza inshuro zigera kuri 20.
Bwa nyuma ajya muri gereza byari biturutse ku kuba guverinoma yaramenye ko atarangije imyaka itatu yagombaga gukora mu gisirikare cya Irake. Mu gihe cy’intambara ya Irani na Irake, yakozemo umwaka umwe nyuma yaho arihungira.
Nk’igihano rero yahawe, yakatiwe umwaka umwe muri gereza, aho yari afungiye ahantu habi cyane: Hari mu mwijima munsi y’ubutaka, yahabwaga iminota ibiri yonyine yo kuzamuka hejuru buri munsi. Nta bwogero bwari aho, kandi ibiryo n’amazi byari bike cyane. Yarababajwe cyane, nibwo yigiriye inama yo gutakambira Imana. Yatangiye kwiyegurira Imana kandi rwose umutima wa papa warahindutse cyane ku buryo bugaragara.
Ubwo yafungurwaga, umuryango wanjye wabonye itandukaniro rinini hagati yuko yari mbere na nyuma yo kuva muri gereza. Yahindutse umunyamwete cyane, arangwa no kutikunda. Papa yabaye umugabo uhorana ibyishimo.
Nk’urugero, nyuma y’icyumweru kimwe arekuwe , twajyanye guhaha imyenda. Twahuye n’umugabo wambaye imyenda yatanyaguritse kandi utagira aho aba. Papa yamugiriye impuhwe cyane yiyambura imyenda ye, arayimuha. Ati: "Akeneye iyi myenda kundusha." Naguye mu kantu kubera ubuntu yagiriye uwo mugabo. Nibwo nahise menya ko ubuzima bwa papa koko bwahindutse burundu.
Nyuma y’ibyo byose byabaye, nabajije Imana bucece niba koko ibaho. Ndasenga nti: "Nyamuneka ntumpane nkuko wabikoze kuri papa, ariko rwose umfashe kuba umugabo mwiza kandi ushaka mu maso hawe."
Uko Imana yandokoye mu gitero cy’ubwiyahuzi!
Mfite imyaka 19, narangije amahugurwa nasabwaga mu ishuri ry’igipolisi rya Irake. Naherutse nariyandikishije gukora imyaka itanu, ariko ku byangombwa byanjye by’akazi, barabihinduye banyandikira ko nzakora imyaka 25. Narababaye cyane ariko ntacyo nashoboraga kubikoraho kuko natinyaga ko nshobora kuzicwa na leta.
Muri Werurwe 2003, papa yarankanguye ansaba ko nakwifatanya n’abasirikare b’Abanyamerika bateye Irake. Kubera ko umuryango wanjye wahoraga wubaha cyane Abanyamerika, nahisemo kujya i Tikrit njya mu gipolisi cya Amerika. Nakoraga nk’umukozi ushinzwe umutekano kuri sitasiyo ya polisi kandi nkaba n’umusemuzi, kubera ko nari nzi icyarabu n’icyongereza.
Nyuma y’amezi make, abarimu bo mu gipolisi cya gisirikare cyo muri Amerika baje gushaka abapolisi bo muri Irake, kandi nari mu bari mu myitozo. Nari nishimye cyane kuko iyo yari inzira yanjye yo kuva mu gipolisi cya Irake, nishimiye ko ngiye gukorana n’ Amerika.
Mu mpeshyi ya 2005, twakanguwe igitaraganya n’ibyo twakekaga ko ari umutingito. Inyubako twarimo yatarigise ubwo twumvaga igisasu kinini giturika. Liyetona wacu yahise atwohereza mu gace katarimo abasirikare, nshingwa kuyobora ibinyabiziga no kugenzura ibinyabiziga byose byakekwaga. Nyuma y’iminota 15, imodoka imwe yaje mu cyerekezo cyanjye, ndayihagarika iranga ikomeza kuza insanga.
Nari niteguye kurasa umushoferi nko muri metero 15, aba yiturikirijeho igisasu. Mba ntumbagiye mu kirere, ngwa hasi, maze nandara ngana ku ruhande. Abandi basirikare barasa aho nari mperereye. Maze kuzanzamuka nirebye ku mubiri wanjye ngo ndebe ibikomere mfite, natunguwe no kubona nkiri muzima, nta maguru navunitse, nta bice by’umubiri nabuze, cyangwa wenda ngo mbe nahiye. Nari mfite igikomere kimwe gusa kuruhande rw’ivi.
Icyakora mu mutwe wanjye numvaga nk’itewe ubwoba n’umuvuduko w’igisasu numvise, kandi natangajwe no kubona mpagurutse bikemera. Narebye hirya no hino, mbona wa mwiyahuzi yacitse amaguru. Byari ibintu by’ubugome biteye ubwoba, byari amaraso gusa gusa, umuntu ntiyabona uko abisobanura.
Mu gihe nari ntegereje kujya mu bibitaro kugirango nsuzumwe, natekereje kubyabaye uwo munsi. Numvaga ntashidikanya ko Imana yaremye ijuru n’isi ariyo yakoze ibikomeye ikarokora ubuzima bwanjye.
Igitabo cyahebuje ubuzima bwanjye( Bibiliya)
Muri 2007, nongeye koherezwa muri batayo ya 82 y’ingabo zirwanira mu kirere. Nkimara guhura na Sgt Scott Young, nasanze hari byinshi atandukaniyeho n’abandi. Buri gihe yahoranaga igitabo mu mufuka w’ivi. Igihe cyose twabaga turi mu kiruhuko, nabonaga asoma kandi rwose ibyo bintu byankoze ku mutima.
Scott yambwiye ko iyo yari Bibiliya, maze najye ndiyemeza ntangira kuyisoma umunsi ku munsi. Nakomeje kujya nsubira kureba Scott musobanuza kubyo nabaga nasomye ntumvaga neza. Narishimiye cyane rwose kubona umujyanama nka scott.
Kugira ngo iyi nkuru nziza y’agakiza irusheho kuba igitangaza, Scott ntabwo yari yarateganyijwe koherezwa muri Irake. Ariko kubera umugambi w’Imana utangaje, yoherejwe i Samarra, hanyuma Kompanyi ye ijya gukorera mu gice cy’iwacu. Mbega ukuntu Imana yacu iteye ubwoba!
Igihe abiyahuzi bicaga papa nyuma y’amezi abiri, narakariye Imana, ariko ikomeza kungirira neza binyuze muri Scott. Umunsi umwe, ubwo twari mu butumwa bwa gisirikare, nagiye kwa Scott mubwira ko ntakifuza ku ba njye, kandi ko nta na rimwe nzigera nifuza kongera kuba njye.
Naramubajije nti: "Ni gute nshobora kuba umukristo?"
Scott yambwiye ko ngomba kujya ahantu hatuje maze ngasenga. Yavuze ko nkwiye kubwira Yesu ko nshakaga guhinduka nkaba umukristo. Yavuze ko Yesu azaza akinjira mu buzima bwanjye, kandi ko azampa ibyiringiro byuzuye n’inkomezi. Narasenze rero, nsenga mbikuye ku mutima. Nasabye Yesu kuza mu buzima bwanjye akampindura, kugira ngo nemererwe kuba umwana w’Imana.
Bukeye bwaho, kompanyi yose y’abasirikare yabonye impinduka, nkuko nabonye impinduka ubwo papa yahindukaga . Nari nkeye mu maso hanjye, kandi rwose ntabwo nari nkiri mubi nka mbere. Imana yari yakoze impinduka zikomeye mu buzima bwanjye.
Nyuma y’ibyumweru bibiri, napakiye ibintu byanjye ndahaguruka njya i Bagidade. Ubwo ninjiraga mu gisirikare aho, habayeho amasezerano ku basemuzi, bambwira ko nindamuka maze nibura imyaka ibiri nshobora kwimukira muri Amerika, nkaba umwenegihugu waho. Kandi kubera ko nari maze imyaka irenga ine nkorera igisirikare cy’Amerika, nari nzi ko kuguma muri Irake ari ugushyira ubuzima bwanjye mu kaga
Nkiri i Bagidadi, mama, mushiki wanjye muto, na murumuna wanjye muto baransezeye. Twaganiriye kubyerekeye ejo hazaza, uko bizagenda kuri bo no kuri njye , bari bazi ko batazongera kumbona muri Irake.
Nyuma y’igihe gito mbana na mwarimu n’umuryango we, nimukiye kwa Scott iwe n’umugore we Meagan, i Fayetteville, muri Caroline y’Amajyaruguru. Aho, natangiye kwitabira ibijyanye no kwiga Bibiliya muri ’The Navigators’. Nasabwaga gufata mu mutwe Ibyanditswe, nkabyiga ku buryo bwimbitse, kandi nkabazwa n’abandi mu matsinda.
Mu gihe cy’umwaka umwe nabanye na Scott na Meagan, umubano wanjye na Nyagasani Imana warushijeho gukomera no gutera imbere kurusha uko byahoze mbere.
Uyu munsi, ntuye mu ntara ya Lancaster, muri Pennsylvania, ndi kumwe n’umugore wanjye, umuhungu wacu muto, n’umukobwa wacu aribo Ashe na Grace. Umwaka ushize twahawe umuhamagaro wo gutangira umurimo w’ivugabutumwa ryiza rya Yesu muri ’Hameed Christian Ministries’. Mu gihe mbwiriza ubutumwa bwiza ntanga n’ubuhamya bwanjye mu matorero no mu birindiro bya gisirikare, hamwe no mu itsinda ry’abasirikare mbarizwamo, nshimira Imana kuba yararokoye ubuzima bwanjye, kandi ikanyiyegereza ikampa agakiza nkizera Yesu.


text:
Nk’uko tubikesha ibinyamakuru bitandukanye, ubu muri Koleji y’ubumenyi n’ ikoranabuhanga ahahoze hitwa KIST hari umwuka mubi uterwa n’agatsiko k’abanyeshuri bigize indobanure bavangura kandi bakigizayo bagenzi babo.
Ako gatsiko kagizwe n’abanyeshuri bakomoka mu karere ka Nyagatare akaba ari bo bashaka no kwiharira imyanya yose y’ubuyobozi bw’abanyeshuri. Karangwa no kwironda ndetse no kwikuza cyane ku buryo umunyeshuri ukomoka mu kandi karere k’igihugu yigizwayo. Ikibabaje cyane ni uko aka gatsiko ari nako gashinzwe guhitamo abanyeshuri bahabwa amacumbi bikaba byaragaragaye ko aho kugira ngo umunyeshuri abone icumbi atari uwo mu gatsiko ka Nyagatare ahubwo rihabwa umuntu utari umunyeshuri.
Abanyeshuri babiteye imboni bityo bahitamo guhindura ibintu binyuze mu muco wa demokarasi bakiyamamaza maze nabo bagahindura ibintu bamaze gutorwa. Nyamara aka gatsiko kagize ubwoba maze gatangira gushyiraho iterabwoba ku ba kandida ngo bareke kwiyamamaza ngo maze bazahabwe indi myanya. Abanze gukuramo kadidatire zabo bahanaguwe kuri liste.
Mu matora afifitse abakandida bose bari abaturuka mu gatsiko ka Nyagatare nk’uko bigaragara aha hasi.
Abatowe ni abo bari mu ibara ry’umuhondo.
Hagati aho ubuyobozi bw’ishuri bwirinze kugira icyo buvuga ariko bwemeza ko icyo kibazo butari bukizi mu gihe bamwe mu banyeshuri bavuga ko ubuyobozi bwabimenyeshejwe kenshi ari bukavunira ibiti mu matwi.
Iki kibazo cy’ivangura kiramutse kidakumiwe mu maguru mashya gishobora gutuma Abanyeshuri bivumbura maze ingaruka zikaba nyinshi kurushaho.
Turacyabikurikirana.


text:
Diane Shima Rwigara witangiye kuvuganira rubanda rugufi, Mushikiwabo aramwita Umurozi(Sorcière)
Ku cyumweru gishize, taliki ya 29/10/2017, Louise MUSHIKIWABO yagiranye ikiganiro kidasazwe n’ibitangazamakuru mpuzamahanga bya TV5, RFI na Le Monde bikoresha ururimi rw’Igifaransa. Muri icyo kiganiro hari ibintu bitatu bikomeye MUSHIKIWABO yavuze byateye benshi kumirwa:
- Yaratinyutse, yigira umucamanza, asimbura urukiko, aca iteka ko Diane Shima Rwigara yagombaga kubuzwa kwiyamamaza ndetse agafungwa kuko ngo yarimanganyije (« elle a trichee ») mu kubona umubare w’abashyigikira Kandidatire ye mu matora ya Perezida yari ateganyijwe muri Kanama 2017! Uyu Mushikiwabo se yaba asigaye ariwe bucamanza mu Rwanda? None niba Diane Rwigara yarahamijwe icyaha byararangiye aracyaruhira iki ngo araburana! Icyakora ntiyabuze byose, imvugo ya MUSHIKIWABO yashoboye kongera kumvisha Umuryango mpuzamahanga ko mu Rwanda ruyobowe n’Agatsiko k’Abanyamurengwe bitwaje imbunda nta Butabera buhaba, ko ibyo Diane Shima Rwigara n’umubyeyi we Adelina Mukangemanyi bari gukorerwa ari ukugaraguzwa agati mu buryo bwo kubihimuraho no kubishima hejuru, urwabo rukaba rwaraciwe kera! Ko kandi nta kindi bazira uretse kuba barabaye intwari bagatinyuka kwamagana akarengane kagirirwa rubanda bugufi.
- MUSHIKIWABO yesheje umuhigo mu kwerekana ko « Agatsiko k’Abanyamurengwe bitwaje imbunda » gatinya ubutabera kurusha abazima n’abapfuye!
Mu gutumira Abanyamakuru ba biriya bitangaza makuru ngo baze i Kigali, nta wundi mugambi wari ubyihishe inyuma uretse kubona uburyo bwo kubihererana hagamijwe kubaguyaguya no kubasaba ubufasha mu gutakambira Abategetsi b’Ubufaransa ngo bakore ibishoboka byose banige Ubutabera bwabo ntibukomeze gukora anketi ku cyaha gikabije Kagame yakoze cyo guhanura indege ya Perezida Habyarimana mu ijoro ryo kuya 6 rishyira iya 7 Mata 1994. Twibuke ko icyo gikorwa cy’iterabwoba aricyo Loni yafashe nk’imbarutso ya jenoside yatsembye abenegihugu basaga miliyoni ! None Mushikiwabo ati « Ces enquêtes n’ont pas de raison d’être » . Bishatse kuvuga ngo Abafaransa nibagire impuhwe, urwo rubanza barwihorere, baruburizemo, nibyo byiza !!! Koko rero Kagame n’Agatsiko ke bazi neza amahano ndengakamere bakoze. Kandi ntibayobewe ko umunsi uzaba umwe, byose bikabagwa hejuru, bakayozwa ibyaha bidasaza bakoreye Abanyarwanda . Ubu kandi bagomba kuba batangiye no kubona ko iminsi basigaranye ibarirwa ku ntoki. None dore ga batangiye gusaba uwo bimye: Umufaransa !!!
Niba se nyine ntacyo ba Kagame bikeka, baratinyira iki ubutabera! Baratinyira iki Anketi ku rupfu rwa Habyarimana! Bazi guhimbukira ku baturage batagira kirengera, bakabica urubozo barangiza bakabacira urwa Pilato kandi mu by’ukuri aribo ba Nyirabayazana bikoreye ibyaha byoretse igihugu!! Ngaho nibakomeze bigire ishyano, amaherezo y’inzira ni munzu!
Victoire Ingabire Umuhoza, intwari yitangiye rubanda, Mushikiwabo ntatinya kumwita Umurozi(Une Sorcière)
- Ariko icyarushijeho kubabaza abantu benshi kikanatera umujinya abumva ururimi rw’Igifaransa ni aho Louise Mushikiwabo yageze akihenura biteye ishozi, akumvikanisha mu gasuzuguro kenshi ko ngo abo bagore bibona nk’INKUNDWAKAZI z’ « Agatsiko k’Abanyamurengwe » (muri iki gihe!!!!) ari ABAMIKAZI( des Reines) naho abagore n’abakobwa bose ba « RUBANDA IGOOKA » bakaba ari ABAROZI (des Sorcières) uhereye kuriDiane Shima Rwigara na Victoire Ingabire bahisemo gufata iyambere mu kwitangira impinduka yazana umukiro wa rubanda!
Abavugana n’uyu mugore , ndabingize rwose muzamumbwirire ngo azatubere imfura maze ajye ahagaragara yereke Abanyarwanda igitangaza akenyereyeho gituma yishyira mu bicu akiyita « Umwamikazi » kikanamutera kwita abakobwa ba rubanda rugufi ngo ni « Abarozi »(des sorcières)! Ishyano riragwira ni ukuri kw’Imana !
Icyakora nkomeje kwizera ko Abanyarwanda bateze amatwi ibyishongoro bya MUSHIKIWABO bashoboye gusobanukirwa neza ko IKIBAZO gikomereye u Rwanda muri iki gihe gishingiye ku bice bibiri by’abenegihugu bihanganye kandi amaherezo bigomba gusakirana :
(1). Hari AGATSIKO K’ABANYAMURENGWE bitwaje intwaro, kakaba kagizwe na bariya banyamaboko barya ibyabo bakongeraho n’ibyo bambuye rubanda bityo bagakungahara , bakagura amadege,amazu y’akataraboneka iyo mu mahanga, bakohereza abana babo kwiga amashuri za Bulayi na Amerika….mu bya rubanda! Niyo mpamvu bagundira ubutegetsi ndetse bakaba badateze kuburekura ku neza, kuko nta mutima mwiza bigiramo! Bakeneye gukomeza kubwifashisha mu gusahura ibyarubanda!
(2)Hakaba n’igice cyitwa RUBANDA IGOOKA kigizwe na miliyoni cumi n’imwe (11/12) z’ abaturage bakora bakagooka ariko bakaba bicwa n’inzara kuko bamburwa ibyo bakoreye, bagacibwa imisoro n’amahoro by’urudaca, bakamburwa uturima twabo cyangwa bagahatirwa gusorera gakondo, bagasenyerwa amazu, bakarandurirwa imyaka, abana babo bakagirwa abashomeri, bagakeneshwa , bagatindahazwa bitavugwa.
UMWANZURO
Biragaragara neza ko nta kundi umuti w’iki kibazo cy’Agatsiko k’Abanyamurengwe bigize ibimanuka by’indakoreka ushobora kuzaboneka uretse mu gihe « Rubanda igooka » yakwiyemeza guhaguruka ikihagararaho, igasumira bariya Banyamurengwe, ikabambura ubutegetsi, ikabahatira gusubiza imitungo yose bambuye rubanda. Ngiyo Revolisiyo ya rubanda yifuzwa kandi mu by’ukuri biragaragara ko yatangiye gututumba . Diane Shima Rwigara yarayitangije, Rubanda nibe maso, yitegure kwirwanaho. Igihe cyageze…Ntawe usogongera ku ntsinzi ahunga imirwano!
Padiri Thomas Nahimana
Perezida wa Guverinoma ya rubanda ikorera mu buhungiro.


text:
Imiryango 18 yo mu Murenge wa Ntongwe yorojwe inka muri gahunda ya Girinka irashimira Perezida wa Repubulika y’u Rwanda Paul Kagame washyizeho iyi gahunda, abagize iyo miryango bakanatangaza ko inka bahawe zigiye kubafasha gutandukana n’imibereho mibi ndetse n’ubukene.
Izi nka bazihawe na Compassion International binyuze mu mushinga RW451 ukorera muri Paruwasi ya UEBR Mukoma, ukaba utera inkunga abana 250 bo mu miryango ikennye, ukanafasha iyo miryango kwishyira hamwe hagamijwe gufatanya mu bikorwa bitandukanye biganisha ku gukemura ibibazo bibangamiye imibereho yabo no kwiteza imbere.
Iki gikorwa cyabereye kuri Paruwasi ya UEBR Gikoma, mu Mudugudu wa Nyamahwa, Akagali ka Gako, kiyoborwa n’Umuyobozi w’Akarere Wungirije ushinzwe imibereho myiza y’abaturage, Mukangenzi Alphonsine.
Umwe mu bahawe inka, Mukaneza Christine wo mu Mudugudu wa Kamashara mu Kagali ka Gako, yagize ati: “Nk’umuntu utari ufite itungo ndumva nishimye cyane, kuko ngiye gukora nkiteza imbere. Nziteza imbere kuko ngiye kubona ifumbire, mpinge neze nsagurire isoko. Ubu ntibyabagaho, ariko kuko ngiye kubona ifumbire nzagerageza mfumbire umurima wanjye, ubundi mpinge neze nsagurire isoko uko bishoboka”.
Karemera Théogène wo muri Nyamahwa na we ati: “Ndishimye cyane, ndanezerewe kuko nanjye ngiye kubona amata kandi nkihaza no mu biribwa kuko mbonye ifumbire. Turashimira Perezida wa Repubulika washyizeho gahunda ya Girinka”.
Visi Meya ushinzwe imibereho myiza y’abaturage, Mukangenzi Alphonsine, yasabye abahawe inka kuzifata neza kugira ngo ziteze imbere imiryango yabo, anabibutsa ko bagomba kwitura kandi ko kizira kuzimya igicaniro.
Ati:“Inka muhawe turabasaba kuzifata neza kugira ngo zibashe kugirira akamaro imiryango yanyu. Turabibutsa ko mugomba kwitura mukoroza abandi kugira ngo umuco mwiza wo kugabirana ukomeze. Mujye muzirikana kandi ko kizira kikaziririzwa kuzimya igicaniro”.
Muri uyu mwaka 2020-2021, Akarere ka Ruhango gafite umuhigo wo gutanga inka 642 muri Gahunda ya Girinka, hakaba hamaze gutangwa 576: hari 130 zaguzwe ku ngengo y’imari y’Akarere, 22 zatanzwe na RDDP, 18 zatanzwe na Compassion Internatioal na 406 zituwe n’aborojwe mbere. Hasigaye 28 zizatangwa na FARG na 38 ziziturwa.
Inkuru ya Nshimiyimana Emmanuel


text:
Nyinawumuntu ni inkuru ishushanyije igamije kwerekana uruhare rw’umukobwa n’umugore mu muryango we ndetse n’igihugu muri rusange.
Umwanditsi w’ iyi nkuru Musekeweya Liliane arerekana abavandimwe babiri : Gatete na Teta , hamwe n’ababyeyi babo Nyinawumuntu ariwe nyina ubabyara ndetse na papa wabo Rwasa, uburyo bose babanaga abana bakunda ishuri na mama wabo akabibashyigikiramo cyane.
Mama wabo ahora aharanira iterambere ry’urugo rwe ; mu gihe papa wabo we atabikozwa; kandi ari we ufite akazi keza kamuhemba buri kwezi, ayo yahembwaga aho kuyajyana mu nyungu z’urugo rwe akayijyanira mu irari ry’isi kugeza ubwo mama wabo yafashe icyemezo cyo kwirwanaho no kwita k’ urugo adateze amaboko ku mugabo we.
Kubera kurwana ishyaka kwe byatumye abana biga neza ndetse umukobwa we Teta aza kuvamo umuntu ukomeye, kandi se yarajyaga amurwanya ngo ntiyatakaza amafaranga ye yishyurira ishuri umwana w’umukobwa.
Murakoze
Iyi nkuru muyigezwaho k’ubufatanye bwa Valuenews.info na GIRAMAHORO Troupe.\


text:
Ubu bushakashatsi bwasohotse muri uku kwezi mu kinyamakuru cyitwa ‘Nature Food’, aho umwe mu babukoze wigisha isomo ry’ubumenyi ku buzima bw’ibidukikije muri Kaminuza ya Michigan, Olivier Jolliet yabwiye CNN ati “Twashakaga gukora isuzuma ry’ubuzima rishingiye ku biribwa ngo turebe inyungu n’ingaruka ifunguro runaka rishobora kugira.”
Uretse iyi migati ikunze gushyirwamo inyama zizwi nka ‘saucisson’, ubushakashatsi bwanagaragaje ko kurya inyama zimaze igihe; zaba izabitswe zibanje guterwa umunyu, izibanza gutarwa ku mwotsi cyangwa se izibikwa zibanje guterwa ibinyabutabire runaka na byo bigabanya nibura amasegonda 27 ku gihe umuntu yari kuzarama kuri buri garama imwe yazo ariye.
Ikindi ubu bushakashatsi bwerekanye ni uko kurya nibura garama imwe y’imbuto bishobora kongera amasegonda atandatu y’uburame ku muntu. Kurya ubunyobwa, imboga, ibiribwa byororokera mu mazi nk’amafi n’injanga bigira ingaruka nziza ku buzima bw’umuntu.
Jolliet yavuze ko nubwo ubushakashatsi bwabo bwagaragaje amafunguro ashobora kongera cyangwa kugabanya icyizere cy’ubuzima, butagamije guhoza abantu ku nkeke bakora imihiriko ngo bamenye igihe kigiye kugabanuka cyangwa kwiyongera ku buzima bwabo bitewe n’icyo bariye ahubwo bugamije kubafasha kumenya guhitamo amafunguro meza.
Ikindi cyari kigamijwe muri ubu bushakashatsi nk’uko ababikoze babitangaza, ngo ni ugutuma abantu bagira amakuru ahagije ku biribwa bitandukanye bityo bikaborohereza kumenya impinduka nto bashobora gukora ku ifunguro ryabo rya buri munsi.


text:
Ubushakashatsi bwakozwe n’Ishyaka riharanira Demokarasi no Kurengera Ibidukikije (Democratic Green Party of Rwanda/DGPR) buvuga ko imigezi yisuka muri Nyabarongo/Akagera hamwe n’ikirere cyo muri icyo cyogogo cy’Uruzi rwa Nil bihumanye.
Abadepite bagize komisiyo y’ubutaka, ubuhinzi, ubworozi n’ibidukikije batangiye kugenderera uturere 13, bagenzura ibibazo byugarije imicungire y’ubutaka, inkengero z’ibiyaga n’imigezi.
Ikigo gikusanya ibishingwe (COPED), kibifashijwemo n’igishinzwe kubungabunga Ibidukikije (REMA), cyasabye Abajyanama b’Ubuzima b’i Kigali kugifasha kwegeranya udupfukamunwa twandagaye mu ngo zigize uwo Mujyi, tukajya gutwikirwa ahabugenewe.
Umushinga wa LAFREC wari ufite inshingano zo gusana icyanya cya Parike ya Gishwati-Mukura, ushojwe nyuma y’imyaka itandatu abaturiye iyo Pariki bahawe ubushobozi butuma batandukana no kuyijyamo bakurikiyemo ubuki, ubwatsi n’amazi.
Uwitwa Nyirambarushimana Illuminée utuye mu Mudugudu wa Kamashinge, Akagari ka Nyarufunzo, Umurenge wa Mageragere w’Akarere ka Nyarugenge, ateka ku mbabura icana ibyitwa ‘briquette’ bitamuteza imyotsi kandi ngo birahendutse.
Kuri uyu wa 24 Nzeri 2021, u Rwanda rurita amazina abana b’ingagi 24 baheruka kuvuka baba muri Pariki y’igihugu y’Ibirunga, umuhango ugiye kuba ku nshuro ya 17, ukaba uteganyijwe gutangira saa kumi n’ebyiri z’umugoroba, ukaza kuba hifashishijwe ikoranabuhanga mu rwego rwo kwirinda icyorezo cya Covid-19, nk’uko byagenze umwaka (...)
Umushakashashatsi mu nzu ndangamurage ya Africa Museum mu Bubiligi, aho asanzwe akora ubushakashatsi ku bumenyi bwo mu nda y’isi ku gace u Rwanda ruherereyemo, avuga ko ibara ry’umugezi wa Nyabarongo ry’ikigina rishobora guhinduka, uwo mugezi ukaba urubogobogo.
Impundu ni inguge abahanga mu by’ibinyabuzima bavuga ko urebye isa n’umuntu cyane, ku buryo abayipimye basanze akarango kayo (DNA/ADN) gasa n’ak’umuntu ku rugero rwa 98.2%.
Abatuye muri centre y’ubucuruzi ya Kinigi, iherereye mu Murenge wa Kinigi Akarere ka Musanze, barasaba ubuyobozi kubakiza ikimoteri bavuga ko kibateza umunuko, bakaba bafite impungenge zo kuhandurira indwara z’inzoka, kubera ko cyuzuye imyanda.
Abaturage bafatanyije n’inzego zishinzwe umutekano, babashije kuzimya inkongi y’umuriro yari yibasiye igishanga cy’Urugezi. Mu masaha y’umugoroba wo ku wa Mbere tariki 6 Nzeri 2021, nibwo amakuru y’inkongi y’umuriro wari wibasiye icyo gishanga yamenyekanye, bituma abaturage bo mu Mirenge ya Rwerere na Kivuye bihutira gufatanya (...)
Abaturiye ikiyaga cya Karago giherereye mu Karere ka Nyabihu mu Ntara y’Iburengerazuba, cyane cyane abahoze bakirobamo, bavuga ko amafi yo muri icyo kiyaga yahunze andi agapfa kubera amazi amanurwa n’isuri akacyirohamo.
Urwego rw’Igihugu rushinzwe Iterambere (RDB) ruratangaza ko hari gahunda yo kwagura Pariki y’Igihugu y’Ibirunga, ikazagukira kuri hegitari zisaga 3700.
Abaturage bishyuraga ngo babatwarire imyanda, bagiye kujya bishyurwa kugira ngo bayitange kuko ari imari ishyushye.
Tariki 24 Nzeri 2021, ku munsi isi yose yahariye kuzirikana ingagi, Ikigo cy’ Igihugu cy’Iterambere (RDB) kizakora igikorwa cyo Kwita Izina abana b’ingagi bavutse.
Ubusanzwe gahunda yari uko iyo Pariki izaba yamaze kubakwa ndetse igatahwa bitarenze ukwezi kwa Nyakanga 2021 ariko ntibyakunda, abifuza gusura iyo Pariki bagasabwa kuba bategereje gato, cyane ko ababishinzwe bavuga ko kubaka byarangiye harimo gutegurwa igikorwa cyo kuyitaha ku (...)
U Rwanda rushobora kuzahura n’ingaruka zikomeye mu myaka icumi cyangwa makumyabiri iri imbere, harimo kugira imyuzure myinshi ndetse n’inkangu niba igipimo cy’ubushyuhe ku isi gikomeje kuzamuka.
Ibiza bitandukanye by’umwihariko ibiterwa n’imvura biteza ibihombo byinshi hirya no hino mu gihugu. Bitwara ubuzima bw’abantu abandi bagakomereka, bikica amatungo, bikangiza imyaka mu mirima, bigasenya inzu z’abaturage ndetse n’ibikorwa remezo birimo imihanda, ibiraro, imiyoboro y’amazi, inzira z’amashanyarazi, ibyumba (...)
Umushinga ’Green Gicumbi’ w’Ikigega cy’Ibidukikije (FONERWA), wubakiye abaturage b’Umudugudu wa Rurembo, Akagari ka Rugerero mu Murenge wa Mukarange, ibigega bifata amazi y’imvura bifite agaciro ka miliyoni 189 z’Amafaranga y’u Rwanda, ayo mazi akaba yatangiye kwifashishwa mu kuhira imirima mu gihe yasenyeraga (...)
Umushinga w’Ikigega cy’Ibidukikije (FONERWA)ushinzwe kubungabunga icyogogo cy’umugezi wa Muvumba (Green Gicumbi), uvuga ko ikawa n’icyayi bidatanga amadevize gusa.
Abayobozi b’umushinga wo kubungabunga icyogogo cy’umugezi wa Muvumba mu Karere ka Gicumbi “Green Gicumbi”, bavuze ko amaterasi bakoreye abaturage azatanga umusaruro w’ibishyimbo wikubye inshuro zirenga eshatu uwo babonaga.
Nyuma y’uko mu mwaka ushize wa 2020 u Rwanda rwandikishije pariki ya Nyungwe ku rutonde rw’Umurage w’isi, guhera kuri uyu wa 9 kuzageza ku wa 11 Kamena 2021, abahagarariye inzego zinyuranye zita ku muco, ku bidukikije, ku maparike no ku butaka, barimo kwigira hamwe ibikwiye gushyirwa mu nyandiko izafasha mu gutuma Pariki ya (...)
Ubuyobozi bw’Akarere ka Gicumbi hamwe n’Umushinga wa Leta y’u Rwanda ugamije kubungabunga icyogogo cy’umugezi w’Umuvumba (Green Gicumbi), berekanye amahegitari y’ubutaka bw’abaturage bemeye ko hashyirwa amaterasi n’ibiti, mu rwego rwo kurengera ibidukikije mu gice cy’Amajyaruguru y’igihugu, kandi na bo bakahabonera inyungu (...)
Abaturiye Pariki y’Igihugu ya Gishwati-Mukura, nyuma y’aho baretse ubushimusi bw’inyamaswa, ubucukuzi no kwangiza ibiti, bakitabira gahunda zirebana no kuyibungabunga; basanze ari byo bibafitiye akamaro kuko ari bwo iterambere ryabo ryazamutse byihuse, bakaba bageze ku rwego bishimira, yaba mu bukungu no kugira uruhare mu (...)
Amazi y’amashyuza aboneka mu Murenge wa Nyamyumba mu Karere ka Rubavu ku nkombe z’ikiyaga cya Kivu yongeye kugaruka nyuma y’icyumweru yari amaze yaraburiwe irengero bitewe n’imitingito yazahaje aho yari ari.
Abahugukiwe ibirebana no kubungabunga urusobe rw’ibinyabuzima, batanga inama z’uko abantu bakomeza gutahiriza umugozi umwe, barushaho kubahiriza ingamba n’amabwiriza yo kubibugabunga, kuko ari bwo buryo bwonyine bwo kwirinda ingaruka zo gukendera kw’ibihumeka bibarizwa ku (...)
Ikigo cy’igihugu cyo kubungabunga ibidukikije (REMA) cyatangaje ko ikiyaga cya Kivu kitahungabanyijwe n’iruka rya Nyiragongo, ibi kikaba kibitangaje cyifashishije ubugenzuzi bwakozwe n’ishami ryacyo rikorera mu Karere ka Rubavu rishinzwe kugenzura ubudahungabana bw’ikiyaga cya Kivu rizwi nka "Lake Kivu Monitoring (...)
Umuyobozi Mukuru w’Ikigo cy’igihugu gishinzwe amashyamba (RFA), Mugabo Jean Pierre, avuga ko u Rwanda rwashyize mu ngiro ibyo rwari rwariyemeje, aho byageze muri 2020 rumaze kurenga intego rwari rwiyemeje yo kugeza amashyamba kuri 30% muri 2020, ariko uwo mwaka wageze u Rwanda ruri kuri (...)
Ishyaka riharanira Demokarasi no kurengera ibidukikije(Democratic Green Party of Rwanda) riyoborwa na Depite Frank Habineza, ryavuze ko amazi y’u Rwanda arimo guhumana ku rugero rukabije.
Banki Nyafurika itsura Amajyambere (BAD) yatangaje ko igifite gahunda yo gukomeza gufasha ibihugu biyibereye abanyamuryango byo mu Karere kugera ku mazi meza.
Ahitwa mu Gahenerezo mu Murenge wa Huye mu Karere ka Huye, hari ahantu umuhanda wifashishwa n’ibinyabiziga byinshi ugiye kuzamarwa n’inkangu, abawuturiye bakifuza inkunga y’Akarere ngo barengere uwo muhanda.


text:
Abaturage bo mu murenge wa Janja , akarere ka gakenke mu Ntara y’ Amajyaruguru barasaba ko amavugurura agiye gukorwa ku byiciro by’ ubudehe yakoranwa ubushishozi bityo ntibazongere kugwa mu mutego nk’uwo baguyemo mu myaka ishize .
Abaturage ba Janja baganira n’itangazamakuru
Aba baturage bavuga ko ibyiciro by’ ubudehe byo mu myaka itatu ishize byabagizeho ingaruka, ariko cyane cyane bakavuga ko kenshi byaturutse ku makuru batanze batazi icyo agamije .Uwitwa Karuyange Alexia agira ati”hari abantu benshi bagiye bashyirwa mu byiciro batabikwiriye.Kenshi nubwo bavuga ko ari abaturage babikora ngo iyo bigeze mu nzego zo hejuru ibyakozwe n’abaturage biza bidahuje n’ ibyo abaturage bakoze mu midugudu.Karuyange ati” abayobozi baratubwira ngo ni imashini yabikoze bityo tukabura aho tubarizwa .”
Uwitwa Nizeyimana Cyprien nawe avuga ko hari amakosa yakozwe n’ubuyobozi mu kubashyira mu byiciro by’ ubudehe bityo kubivugurura bikaba bikwiye kwitonderwa abantu bagashishoza mu byo babaza abaturage .Agira ati “nkubu njye ndi umuturage uhingira amafaranga magana atanu ku munsi , ariko usanga baranshyize mu cyiciro cya gatatu mu gihe nyamara hari abarimu bakorera umushahara bo bashyizwe mu cyiciro cya kabiri !”
Uyu muturage wo mu kagari ka Gakindo akomeza avuga ko ibyo byatewe n’uburyo abantu baje gusaba amakuru abaturage bababazaga .Agira ati “baraje barambaza ngo ndya kangahe ku munsi nti iyo mvuye guca incuro ndaza umugore agateka igikoma cy’ umwana nanjye ngasomaho, naba nzanye udushyimbo agateka tukarya , nuko barandika nshiduka baranshyize mu cyiciro cya gatatu
Faidha MUTEBI atuye mu kagari ka Gakindo umurenge wa Janja nawe ntavuga rumwe n’uburyo abantu bashyizwe mu byiciro agasanga bikwiye gukosorwa .Ati “icyatubabaje cyane nuko abaturage bagiye babikora mu nteko y’ abaturage , nyuma bigiye gusohoka dusanga hafi ya twese baradushyize mu cyiciro cya gatatu bitwahje ko ngo hano haje VUP”Mutebi avuga ko nabashakaga kujurira bitabakundiraga ngo kuko igisubizo abayobozi babahaga ngo bababwiraga ko ari imashini yabikoze .Uyu muturage akomeza agira ati “…icyo dushaka nuko tutazongera kumva ngo twashyizwe mu byiciro na machine.Ese iyo mashini ntigira uyikoresha ?”
Umunyamabanga nshingwabikorwa w’ akagari ka Gakindo mu murenge wa Janja avuga ko abaturage ubwabo nabo bagiye batanga amakuru nabi bikaza kubagira ho ingaruka .Agira ati”hari aho abashinzwe gukusanya amakuru babazaga umuturage yakumva ijambo umukene ati reka reka njye sindi umukene , ati njye nubwo ntakize cyane ariko ndishoboye .”Ibyo ngo byagiye bituma bamwe bisanga mu byiciro badashoboye biturutse ku makuru batanze .
Umuyobozi w’ Akagari ka Gakindo akomeza avuga ko mu kwezi kwa kabiri bagerageje guhura n’abaturage bagatanga ibitekerezo by’uburyo bifuza ibyiciro by’ubudehe byavugururwa ndetse ngo hari n’amafishi bahawe yo kuzuza , amakuru ari kuri iyo fishi umuturage akazajya asinyaho ndetse ifishi ikagenda inagaragaza icyiciro umuturage yashyizwemo n’abatuye umudugudu.
Kuri ubu ngo hari abari guhugurirwa gukusanya ayo makuru azifashishwa mu kuvugurura ibyiciro by’ubudehe.
Gusa muri uyu murenge wa Janja ahari abagaragaza impungenge z’aya mafishi ko hari aho atagaragaza neza amakuru akenewe nk’aho bakibaza umuntu niba afite inzu hatitawe ku miterere y’iyo nzu cyangwa se aho iherereye ibintu nu bundi ngo byatumye benshi bagwa mu mutego wo kujya mu byiciro badashoboye.
UMUHIRE Valentin


text:
iyi nkuru itangirana n’agace gato k’umubyeyi w’ uyu mwana wagize iyerekwa igakomeza n’ubuhamya bw’umwana we , amazina yabo ariko ajya gusa atandukanywa n’ izina MORA ryiyongera kw’izina ry’umubyeyi we
.Izina ryanjye ni Maxima Zambrano Mora , twari mu masengesho ku y’iminsi 15 rusengero rwa El Empalme. , dutakambira Imana. Umukobwa wanjye Angelica nawe aradusanga ngo twifatanye . Muri iyo minsi 15 nagombaga Gukora ibyo ntari narigeze nkora mbere. Twasengaga dushyizeho umwete , dutegereje ko Imana yavugana natwe.
Imana yaduhaye umurava mwinshi. Kuko kubw’imbaraga zacu twabaga twakarekeye aho, ariko Imana yari iri mu ruhande rwacu kugirango idufashe.N’uko iduha ijambo dusanga muri Yeremiya(Jeremiah 33:3)Rigira riti “Ntabaza ndagutabara , nkwereke ibikomeye biruhije utamenya”. Umukobwa wanjye yakomeje gusaba Imana agendeye kuri iri jambo umwanya nanjye ntabasha kumenya uko wanganaga.
Angelica ( umwana):
Amazina yanjye ni Angelica Elizabeth Zambrano Mora, mfite imyaka 18 kandi niga Colegio José María Velazco Ibarra”, hano El Cantón, El Empalme, muri Equateur. Nakiriye Kristo nk’umwami n’umukiza mu bugingo bwanjye ubwo nari mfite imyaka 12, ariko nkajya mpora ubwanjye nibaza nti:” None ko nta n’umwe mu ncuti zanjye ukijijwe ndetse bigatuma niyumva nk’umunyamahanga muri bo”. Ibi byatumye nsa n’uhunze iby’Imana, n’uko ntangira kubaho ubuzima bubi bwuzuyemo ibibi gusa. Ariko Imana yankuye muri iyo si mbi. Ku isabukuru y’myaka 15, nibwo niyunze n’Imana, ariko icyo gihe nari ngishidikanya.Bibiliya iravuga iti:” Kuko umuntu w’imitima ibiri anamuka mu nzira ze zose”Yakobo: (James 1:8). Nari umwe muri abo bantu. Data yakundaga kumbwira ati:” Ntukwiriye kuba umeze utyo, biteye isoni n’agahinda”. Ariko nkamusubiza nti:”Uku niko ndi, ntamuntu ukwiye kuba ambwiriza uko nkwiriye kuba ndi, icyo nakora cyose, uko nakwambara kose ndetse n’uko nakwitwara.” Nawe akansubiza ati:” Imana ibyawe ibirimo, Igiye kuguhindura.”
Ku myaka 17, naje kugarukira Imana. Tariki 28 Werurwe naje imbere yayo ndayibwira nti:”Mana, ndumva merewe nabi, ndabizi ko ndi umunyabyaha”. N’uko nyibwira uko niyumva:”Nyagasani, mbabarira. Ndashaka ko wandika izina ryanjye mu gitabo cy’ubugingo kandi unanyemere nk’umwana wawe.” Naricujije n’uko nongera kwegurira ubuzima bwanjye Imana. Ndavuga nti:”Nyagasani, nkeneye ko umpindura, impinduka zikagaragara muri njye”. Itandukariro ryahagaragaye ni uko natangiye kujya mu rusengero, gusoma bibiliya ndetse no gusenga.” Izi nizo zonyine zabaye impinduka mu buzima bwanjye.
Hanyuma , muri Kanama, naje gutumirwa mu masengesho y’iminsi 15. Nafashe umwanzuro wo kuyajyamo, ariko mbere y’uko nyatangira ndavuga nti:”Mana, ndasha ko ubana nanjye ukankoresha”. Igihe cy’amasengesho Imana yavuganaga na buri umwe wese, usibye njye! Byari bimeze nk’aho Imana itambona, bikambabaza. Ndasenga ngira nti:” Mana, ntabwo ukorana nanjye? Kuki utamvugisha nk’uko uri kuvugana n’abandi. Abandi wavuganye nabo ibintu byinshi, ndetse n’amagambo y’ubuhanuzi, usibye njye.” N’uko nyisaba ikimenyetso kigaragaza ko iri kumwe nanjye n’uko Imana iracyimpa (Jeremiah 33:3), “Ntabaza ndagutabara , nkwereke ibikomeye biruhije utamenya”. N’uko ndavuga nti: “nonese nyagasani uvuganye nanjye?” Kubera ko numvaga ijwi ryayo ryiza n’umva ngize iyerekwa ry’amagambo yanditse muri yeremiya 33:3.
Ndavuga nti:” Mana, ibi ni ibyanjye?” nashushe n’ubyihererana, ubwo buri wese yageragezaga ibyo Imana yamuhaye ndetse n’ibyo yabonye. Ariko nakomeje kubigira ibanga n’uko ngakomeza gutekereza kuri iri jambo:” Ntabaza ”. Bisobanuye ngo gusenga , ariko igikorwa ” ibintu bikomeye ndetse n’ibiruhije”.Bisobanuye? Ndibwira, “ Ibi bishobora gusobanura byibuze ijuru ndetse n’ikizimu”. N’uko ndavuga nti:”Mana , ndashaka ko unyereka ijuru, ariko ureke ikuzimu, kuberako numvise ko ari ahantu hateye ubwoba” . Ariko ntangira gusenga n’umutima wanjye wose” Mana niba ari ugushaka kwawe nyereka ibyo ushoboye, hanyuma ubikore, ariko mbere na mbere umpindure. Ndashaka ko ugaragaza itandukaniro muri njye. Ndashaka gutandukana n’uwo nari we.”
Iyo twarangizaga kwiyiriza habaga hari intambara n’ ibibazo rimwe na rimwe ngacika intege nkumva ntagishoboye kugendana n’ umwami. Ariko yampaye intege. Natangiye kumva ijwi rye no kumumenya neza .nuko ndamubwira nti “ mwami uri inshuti yanjye nziza . nshaka kukumenya neza “. N ‘ uko nsagira ibitekerezo byanjye nawe.
N’uko nsenga ukwezi kwa munani kwose , maze umukozi w’ Imana aza mu rugo aravuga ati” Imana iguhe umugisha ‘’ n’uko ndasubiza nti ‘’ amen ‘’ maze arambwira ati’’ nkuzaniye ubutumwa buturuka ku mana ... ugomba kwitegura kuko Imana izakwereka ibikomeye biruhije utabasha kumenya. Igiye kukwereka ijuru n’ikuzimu kuberako wabisabye Jeremiah 33:3.“ ndasubiza nti ‘’ ni byo, wabimenye ute? Nta muntu n’umwe nigeze mbibwira ‘’ arasubiza ati’’Imana ukorera kandi ukaramya, iyo niyo mana nanjye ndamya kandi yambwiye buri kimwe cyose ‘’
Nyumay’akanya gato dutangira gusenga . bamwe mu babikira bo ku rusengero rwacu , ndetse n’abandi bo mu muryango wanjye barimo gusengana natwe .tugitangira gusenga numva ijuru rirafungutse . n’ uko ndavuga nti ‘’ ndabona iuru rikinguye , kandi abamarayika 2 bamanuka bava mw’ ijuru ‘’umuntu aravuga ngo ‘’ babaze impavu bari hano’’.
Bari barebare, beza kandi bafite amababa meza .bari bagari kandi barabagirana , basaga kandi nk’ababonerana ,bashashagirana nka zahabu .bambaye sandari zikomeye n ‘ imyabaro yera kubera iki muri hano ‘’ maze baramwenyura baravuga bati’’ turi hano kubera ko hari inshinga tugomba gusohoza.. turi hano kubera ko ugomba gusura ijuru n’ ikuzimu kandi ntiturava hano ibi byose bitarangiye ‘’ n’ uko ndavuga nti byiza cyane ariko nshaka gusura ijuru gusa’’. Baramwenyura , baguma aho , ntibagira icyo bongera kuvuga , nuko nkomeza kubabona nyuma yo gusenga .
Nuko ntangira kubona umwuka wera , n’ inshuti yanjye nziza urera , kandi azi byose abera hose icyarimwe ,nashoboraga kumubona arabagirana kandi anashashagirana ,nabonaga inseko ye n’ indoro ye y’ urukundo! Sinashobora na gato kuvuga uko yari ari kubera ko arengeje abamarayika kuba mwiza . abamarayika bafite ubwiza bwabo , ariko mwuka wera arengeje kure ubwiza bwabo!numvaga ijwi rye, ryuzuye urukundo n’ imbabazi mbese sinabona uko ijwi rye ndivuga; ijwi rimeze nk ‘ umurabyo nyamara muri ako kanya akambwira ati ‘’ ndi kumwe nawe ‘’ kandi ngaharanira gukomeza kugendana n’Imana ndetse nubwo intambara zaba zitugose. Twari turimo kunyura mu bihe bikomeye ariko tukabitsinda .ndavuga nti’’mwami ibyo ushaka abe ari byo biba’’ ntangira kubona abamarayika ku kigo ndetse no mw’ishuri , narishimye cyane . nuzuye ibyishimo cyane kuko nashoboraga kubabona! Nkuko twabibabwiye mu nkuru itaha ubu n’ ubuhamya burebure akaba ariyo mpamvu twabugabanyijemo ibice mukomeze mutegereze haracyaza n’ ubundi buhamya bukurikira iki gice cya kabiri .
Inkuru yashizwe mu Kinyarwanda na: MARCELLIN HABUMUREMYI


text:
Hari ingeso zimwe na zimwe abagore bagira nyuma yo kurongorwa zigatuma abagabo babo bahorana agahinda. Kenshi iyo umugore atikosoye birangira umugabo we atakimufitiye urukundo nka mbere ndetse bikanagera ku kigero cyo kuba umuryango wacikamo kabiri mu gihe atisubiyeho ngo azireke. Izo ngeso ni izi zikurikira:
1.Kugira inshuti cyangwa abajyanama b’abagore bagenzi be babi
Zimwe mu mpamvu zituma abagore batumvikana n’abagabo babo zikomoka ku kugira inshuti mbi zibagira inama. Impuguke mu by’imyitwarire zivuga ko abagore muri bo bafite kamere ishukika vuba bityo ngo kubemeza ikintu bikoroha ku buryo bahita bakira bwangu inama mbi bavanye kuri bagenzi babo. Ibi kandi bigaragazwa n’uko usanga mu myambarire ndetse n’imideri yabo bigana bagenzi babo runaka batanazi impamvu runaka ituma bagenzi babo bambara cyangwa bitwara gutyo.
Akenshi ikigaragaza ko umugore yatangiye kugibwa mu matwi ni uko ibikorwa n’imyitwarire ye bihinduka ugasanga umushyikirano hagati ye n’umugabo uzamo agatotsi. Iyo umugore ataretse izo nshuti cyangwa abajyanama babi, nta kabuza bituma umugabo amwishisha ndetse agatangira kumuca inyuma. Ni byiza ko umugore agira ubushishozi mu gutoranya inshuti areba iz’inyangamugayo kandi zimuhesha agaciro ndetse zikanamwungura inama zatuma abana neza n’umuryango we.
2.Gukundwakaza abagize imiryango yabo gusa
Nubwo nta bushakashatsi burakorwa, ubusesenguzi n’ibiganiro n’abagabo byerekana ko abagore bishimira ko bene wabo baba mu muryango kuruta uko bashyigikira kubana na bene wabo w’abagabo babo. N’iyo babanye usanga bagirana amakimbiranecyangwa se bakabana bya mbuze uko ngira barebana ay’ingwe. Kenshi usanga abagore bakora ikosa rikomeye cyane ryo kwihugiraho no gutonesha bene wabo ku buryo hari abafata umushahara n’ibindi umuryango winjiza bakabikoresha bita ku miryango yabo batitaye ko umugabo nawe afite umuryango cyangwa se nabo ubwabo bafite imiryango bagomba gufataniriza hamwe n’abagabo kwitaho. Igitangaje gusa ni uko ibi babikora banerekana ko ngo bakunda abagabo babo!
Uku gukunda imiryango yabo kurusha iy’abagabo byerekana ko bene aba bagore nta rukundo namba baba bafitiye abagabo babo kuko ntibyumvikana ukuntu waba udaha agaciro kamwe umuryango w’umugabo wawe bityo ngo uvuge ko umukunda.
3.Kugira umwanda ndetse n’akavuyo
Nubwo bizwi ko abagore benshi baha agaciro ubwiza ndetse bagakunda isuku no gushyira ibintu ku mirongo, hari bamwe mu bagore bamara gushyingirwa nyuma yo kubyara bagahita bumva ko nta mpamvu yo gukomeza kwiyitaho no kwita ku isuku y’umuryango. Umutima wose n’urukundo bakabyerekeza ku bana gusa bakiyibagiza ko bafite n’indi nshingano yo gukunda n’abagabo babo. Abateye gutyo usanga batanashaka gukomeza kureshya abagabo babo ahubwo ibikorwa byabo byose bikaba ibyo kubarisha umutima no kubatesha agaciro. Muri uko kutiyitaho no kuremerera abagabo babo kubera umwanda no kudashyira ibintu ku murongo biha urwaho abakozi b’abakobwa mu ngo zo gutangira kwikoresha udukorwa rw’urukundo kugira ngo bareshye abagabo cyangwa se abagira barumuna babo nabo bakaba babaca inyuma. Iyo bitabaye ibyo, abagabo batangira kwishakira abandi b’igitsina gore bo kubafata neza.
Abagore bakwiye kumenya ko kuvuka k’umwana kutavanaho umushyikirano n’urukundo hagati n’umugabo. Ni ngombwa rero ko abagore bakomeza kwiyitaho yaba mu isuku y’umubiri, isuku y’imyambaro ndetse kandi bagakora ibishoboka byose mu ngo zabo hakagaragara isuku na gahunda.
4.Gufuhira umugabo bikabije
Abagabo benshi usanga binubira ukuntu abagore babo batabagirira icyizere bagahora babakeka ko bafitanye ubucuti n’abandi bagore. Ku bijyanye n’amafaranga, abagore bamwe bafuha usanga bagenzura uko abagabo bakoresha amafaranga kubera ko baba bakeka ko bayakoresha mu kwita ku miryango yabo gusa, gutereta abandi bagore, mu rusimbi cyangwa se mu kugurira agatama bagenzi babo cyane cyane ab’igitsina gore. Nubwo abagabo baba badafata kuri ka rufuro cyangwa ibindi bisindisha ntibibuza abagore babo guhora bahangayitse babakekera ubusa ari nabyo bibuza amahoro abagabo bamwe bakumva kuba mu ngo zabo ari nko buba muri gereza.
Abagore bagirwa inama zo kumenya ko nta mugabo umwe ko kandi n’umuryango atari ikirwa ngo wibane wonyine. Bityo bakwiye korohera abagabo ntibahore babashyira ku nkeke yo kubakekera ubusa kuko akari cyera n’ubundi iyo bikomeje bitya abagabo bashyira bakabikora.
5.Gutegera abagabo ku mibonano mpuzabitsina kugira bakunde bababoneho ibintu runaka bashaka
Iyo uganiye na bamwe mu bagabo usanga batebya cyane ko abagore babo babatera umugongo cyangwa se bakavuga ngo uburiri bwabo buhora bukonje. Ibi biterwa n’uko abagore benshi bakoresha imibonano mpuzabitsina nk’ingurane yo kubona ibyo bakeneye runaka ku bagabo babo. Biyibagiza ko uku kwiyima abagabo babo bituma bagira imyitwarire itari myiza yabashora mu bishuko ndetse no kumva biyanze bananze abagore babo urunuka.
Ikindi bamwe mu bagabo bubatse binubira ni aho bamwe mu bagore badaha agaciro ibikorwa by’urukundo byabo. Nk’urugero usanga bamwe mu bagore batajya bishimira gukorakorwa n’abagabo babo aho ibiganza byabo babyigizayo nk’aho byuzuye amahwa cyangwa byanduye cyangwa se abandi ugasanga bahorana umunaniro n’ibitotsi nk’urwitwazo rudashira. Uku gukanira cyane gutera abagabo agahinda no gucika intege mu mushyikirano wabo. Urukundo rw’umugabo rurahungabana ari naho abagabo bamwe bashakisha abandi bagore ku ruhando cyangwa baba inyangamugayo bagahitamo kwibera inshuti n’agacupa ndetse ntibabe bacyitaye ku kwita ku muryango.
6. Guhoza umugabo ku nkeke y’inshyuro no kwibunza bitarangira
Nk’uko urubuga www.hapylifebooks.com rubivuga, kwibunza kw’abagore kubangamira abagabo cyane. Aho iyi ngeso yo guhoza umugabo ku nkeke y’inshyuro no kwibunza yadutse usanga umugabo agishaka kuba mu rugo. Abasabitswe n’iki kibazo usanga barihebye ku buryo bibagiraho ingaruka z’imikorere y’ubwonko ndetse n’umusaruro wabo ku muryango n’igihugu ugahungabana. Nubwo benshi mu bagore bitwaza ko babikorera gushyira ku murongo abagabo babo nk’ikimenyetso cy’urukundo nyamara iyo bikomeje bivamo urwango cyangwa bigatuma habaho gutandukana iyo umugabo atagize ibibazo byo mu mutwe.
Inkuru dukesha/UMUGANGA.com


text:
Clive Staples Lewis yavukiye muri Irilande y’Amajyaruguru mu 1898, akurira mu nzu yuzuyemo ibitabo. Yoherejwe mu Bwongereza kwiga aho yavuye mu bukristo busanzwe bw’umuryango we kugira ngo abe umuhakanamana (atheist). Nyuma y’igihe gito Intambara ya Mbere y’Isi Yose irangiye, yize muri Kaminuza yitwa Oxford aho yagizwe Professor. Igihe cyaje kugera asobanukirwa Kristo maze ava mu buhakanyi aramuhamya.
Nk’umusore, Lewis wasangaga arushaho kutishimira ubuhakanama. Hamwe n’ibitekerezo bifatika bikungahaye no gusoma cyane, yasanze yifuza ikintu cyose cyamushimisha kuruta uko yabaho ubuzima butemera Imana. Mu biganiro byerekeye Imana yagiranaga n’inshuti nyinshi z’abakristo, harimo na J.R.R. Tolkien, byamwijeje buhoro buhoro ko idini ya gikristo rishobora kuba ukuri, maze mu 1929, Lewis yizera Imana, hanyuma yimuka mu myemerere ya mbere mu mezi make yemera Ubukristo kandi arabuhamya.
Lewis yirengagije umwuga we wamumenyekanishije n’icyubahiro cyo kwitwa Professor, Lewis yatangiye kurengera no guteza imbere kwizera kwe gushya. Icyavuye mu cyemezo cye cyo gukizwa ni ibitabo byinshi bitandukanye byanditswe neza, impaka nziza kandi zumvisha abantu ko Imana iriho.Intambara ya Kabiri y’Isi Yose yamuteye gukanguka no kwita kuri buri cyose kandi bituma abantu bamukurikira igihe yamenyekanaga cyane avugira kuri radiyo; ibiganiro bye ku kwizera kwa gikristo byasohowe kandi birakundwa cyane ndetse yasohoye igitabo kiramamara cyane kandi kiyobora abantu kuri Kristo.
Lewis yanditse ibindi bitabo byinshi ku nsanganyamatsiko yari azi ko zigora abantu:ibitangaza, umubabaro, amasengesho n’ibindi bibazo. Yanditse kandi ibihimbano bitandukanye, byose birimo kwizera kwe: The Screwtape Letters, the seven children’s books of The Chronicles of Narnia trilogy. Mubyukuri kwerura agahamya kwizera kwe kwa gikristo kwamuteye kwangwa na bagenzi be.
Imibereho ya Lewis muri kaminuza ya Oxford hafi ya yose yabagaho nk’igitsina gabo ariko, icyatunguye buri wese, mu myaka mirongo itanu yisanze mu rukundo rutarambye na Joy Davidman, umwanditsi w’umunyamerika. Barashyingiranwe ariko bamaranye imyaka ine mbere yuko apfa azize kanseri. Lewis ubwe yapfuye mu1963 ariko ibitabo bye bikomeje kugira uruhare rudasanzwe mu bukristo ndetse no hanze yabwo.
Ibitabo byinshi byanditswe kuri Lewis nk’umuhanga mu bya tewolojiya, umwanditsi ndetse akaba arengera ubukristu. Dore bimwe mu byo nkunda C.S. Lewis yavuze:
“Ntekereza ko niba Imana itubabariye tugomba kwibabarira ubwacu. Bitabaye ibyo, ni nko kwishyira mu rukiko rwisumbuye kuri Yo”.
“Dukurikije uko satani abibona: ’Umuhanda ujya ikuzimu uratekanye kandi bawugendamo gahoro gahoro nta guhindukira kandi nta byapa biwubaho”.
“Nizera Ubukristo nk’uko nizera ko izuba ryarashe: atari ukubera ko mbona gusa, ahubwo ni ukubera ko kubwaryo mbona ibindi byose”.
Mubyukuri icyo dushimira cyane Lewis ni uburyo buhebuje yamenyesheje abantu ukuri kwa gikristo n’uburyo yashoboye guhuriza hamwe ibyiza byinshi:
1. Lewis yavuganaga na bose mu buryo bweruye kandi butazimije.Yari afite impano yo gufata ibitekerezo byimbitse kandi bigoye bya tewolojiya kandi agakoresha interuro zitazibagirana hamwe n’ibishushanyo bifatika,yakorshaga ukuri abantu bose bashoboraga kumva. Mu bumenyi bwe budasanzwe n’ubwenge bwimbitse, Lewis yashoboraga kuvugana nabasomyi be byoroshye, nyamara kandi yari afite ubushobozi no kwicisha bugufi ndetse akababa hafi.
2. Lewis yaganiraga akorsheje ibitekerezo n’ubwenge. Inzira bwite ya Lewis yo kwizera yari yatangiranye n’ibitekerezo bye. Ntabwo yigeze yibagirwa kuko no mubikorwa bye cyane dusanga akoresha imvugo itangaje n’amashusho ashimishije. Uku kwiyambaza ibitekerezo birakomeye cyane mu bihimbano bye.
3. Lewis yari umuntu uvuganira Ubukristo ashize amanga kwizera kwa gikristo imbere y’abatemera Imana. Nyamara ibirenze ibyo, yanze gukururwa n’isi ahubwo akoresha ubweng e bwe n’umutimanama agamije kuzana abantu benshi kuri Kristo kandi yabigezeho.
Lewis avugana ashize amanga n’abari ku ruhande rwo kwizera. Nyamara kandi avugana natwe abizera ba Kristo dukeneye inkunga ye kugira ngo turusheho kuyoboka. C.S. Lewis ni ntwari y’ukuri idasanzwe yo kwizera.
Source:www.canonjjohn.com
[email protected]


text:
Ubwo twunzwe n’Imana ku bw’urupfu rw’Umwana wayo wadupfiriye tukiri abanzi bayo, none ubwo tumaze kūngwa na yo, ntituzarushaho gukizwa ku bw’ubugingo bwe? Abaroma 5:10
Imana ishaka kuba inkoramutima yawe. Imibanire yawe n’Imana igira amasura menshi atandukanye: Imana ni umuremyi wawe, ni Umuremyi wawe na Shobuja, Umucamanza, Umucunguzi, Data, Umukiza n’andi mazina menshi. Ariko ihame rishobora kugutungura ni ukumva ko Imana ishaka kuba Inshuti yawe.
Muri Eden tubona imibanire y’Imana n’abantu itarimo amakemwa: Adamu na Eva bagiranaga ubucuti magara n’Imana. Nta mihango bagiraga, nta myiteguro cyangwa idini hariho ubucuti busanzwe hagati y’Imana n’abantu yiremeye. Kubera ko nta bwoba cyangwa cyangwa umutima ubacira urubanza Adamu na Eva bagiraga, bishimiraga Imana na yo ikabishimira.
Ubundi twaremewe kubana n’Imana ubudatandukana, ariko nyuma yo gukora icyaha ubwo busabane bwavuyeho. Hari abantu bake bo mu Isezerano rya kera batubwira ko bahawe isezerano ryo kwitwa inshuti z’Imana. Mose na Aburahamu babita inshuti z’Imana. Dawidi bamwita umuntu umeze nk’uko umutima w’Imana ushaka.Yobu, Enoki na Nowa bari bafitanye ubucuti bwihariye n’Imana ariko gutinya Imana usanga ari byo bigaragara mu Isezerano rya Kera kuruta ubucuti.
Aho Yesu aziye yahinduye byose. Ubwo yarihaga ibyaha byacu ku musaraba, wa mwenda wo mu rusengero washushanyaga gutandukana n’Imana kwacu watabutsemo kabiri uhereye hejuru ukagera hasi, byerekana ko byongeye gushoboka kwegerana n’Imana.
Aho abatambyi bo mu Isezerano rya Kera bamaraga amasaha menshi bitegura kwegera Imana, twe ubu dushobora kuyegera igihe cyose nk’uko Bibiliya ibivuga “Ariko si ibyo byonyine, ahubwo twishimira Imana ku bw’Umwami wacu Yesu Kristo ukiduhesha kuzura na yo na bugingo n’ubu (Abaroma 5:11).
Yesu yaravuze ngo “Sinkibita abagaragu kuko umugaragu atazi ibyo shebuja akora, ahubwo mbise inshuti kuko ibyo numvise kuri Data byose mbibamenyesheje (Yohana 15:15).
Dore amabanga 2 yagufasha kugirana ubucuti n’Imana
1. Guhora uganira na Yo
Ntuzigera ugirana ubucuti bukomeye n’Imana kubwo kujya mu rusengero rimwe mu cyumweru cyangwa kubwo kugira igihe cyo kwihererana na Yo rimwe ku munsi. Ubucuti n’Imana bukura uko ugenda uvugana na Yo mu byo uhura na byo byose mu buzima.
Birumvikana ko ugomba kugira akamenyero ko guhura n’Imana buri munsi mu buryo bwo gusenga no gusoma Ijambo ryayo, ariko Imana yo yifuza ibirenze umubonano umwe muri gahunda zawe za buri munsi. Ishaka ko uyiha umwanya muri buri kintu ukora, muri buri kiganiro, muri buri kibazo ndetse no muri buri gitekerezo. Ushobora kuganira na yo umunsi wose udatuza, ukayibwira buri kintu cyose urimo gukora cyangwa gutekereza. Gusenga ubudatuza bivuga kuvugana n’Imana iyo urimo gukora akazi kawe ka buri munsi.
Benshi bibeshya ko kugirana ibihe n’Imana ari ukujya ahantu uri wenyine na Yo. Birumvikana na Yesu yabitanzeho urugero, uzajya ukenera igihe cyo kuba wenyine n’Imana, ariko bizaba ari agace gato cyane k’umunsi wawe. Buri kintu cyose ukora gishobora guhinduka igihe umarana n’Imana uramutse uyisabye kukibanamo nawe kandi nawe ugakomeza kumva ko iri kumwe na we.
2. Kwimenyereza guhora uyitekerezaho
Ubundi buryo bwo kubaka ubucuti n’Imana ni ugutekereza Ijambo ryayo kenshi ku munsi. Ibyo ni byo bita “Kuza ijambo” kandi Bibiliya idutera umwete wo guhora dutekereza ku Mana, twibuka uko iteye, ibyo yakoze n’ibyo yavuze (Zaburi 23:4, Zaburi 143:5, Yosuwa 1:8). Ntushobora kuba inshuti y’Imana utitoje kumenya ibyo ivuga. Ntushobora gukunda Imana keretse uyizi neza, kandi ntushobora kuyimenya utazi ijambo ryayo. Bibiliya ivuga uko Imana yajyaga yiyereka Samweli mu Ijambo ryayo (1Samweli 13:21).
Igituma Imana yafataga Yobu na Dawidi nk’inshuti magara ni uko bakundaga ijambo ryayo kuruta ibindi byose kandi bakaritekerezaho kenshi ku munsi. Yobu yarivugiye ati “Ntabwo nasubiye inyuma ngo mve mu mategeko yategetse, ndetse amagambo yo mu kanwa kayo yambereye ubutunzi, Bundutira ibyokurya binkwiriye” (Yobu 23:12). Dawidi we yaravuze ngo “Amategeko yawe nyakunda ubu bugeni, Ni yo nibwira umunsi ukīra” (Zaburi 119:97). Yakomeje agira ati: “Kandi nzibwira ibyo wakoze byose, nzita ku bikomeye wakoze” (Zaburi 77:12).
Inshuti zisangira amabanga, n’Imana izakumenera amabanga yayo nufata akamenyero ko gutekereza ku ijambo ryayo umunsi wose. Imana yahishuriye abantu amabanga yayo, yabikoreye Daniel, Pawulo n’abandi bigishwa, n’izindi nshuti zayo.
Muri macye, utangire uyu munsi kwimenyereza kuganira n’Imana ubudatuza no gukomeza gutekereza ku ijambo ryayo. Iyo usenga bigufasha kubwira Imana, iyo utekereza ku Ijambo ryayo biyifasha kukubwira. Byombi birakenewe niba ushaka kuba inshuti y’Imana.
[email protected]


text:
Good Monrning! Igitondo cyiza! Bonjour! Watembereye mu mujyi wa Rubavu ni byiza kumenya ahantu wajya gufatira ifunguro rya mugitondo, ahantu heza kandi hafi, batanga ifunguro ryiza, riteguye neza cyane.
Calafia ni ahantu heza ho kunywera ikawa mu mujyi wa Rubavu, bategura ikawa z’amoko atandukanye n’ibyo wafatisha byiza kandi biryoshye. Bategura amafunguro avuye mu busitani bwabo bakayagaburira abakiriya babo (From Garden to Kitchen to Customer).
Mu mafunguro yihariye bategura harimo; American Food cyane cyane Califonian food , sandwich na Salad nziza ndetse n’imitobe itandukanye.
Calafia iherereye hafi y’ikiyaga cya Kivu ku muhanda ugana ku mupaka wa La cronishe, iruhande, rwo kwa Nyanja.


text:
Ariko ubwoko bwayo, ibushorera nk’intama ibakurayo, ibayoborera mu butayu nk’umukumbi (Zaburi 74:52).
Mu butayu, ubuzima buragoye, amazi aboneka gacye cyane, kandi mugenda inzira ndende mutabona iherezo ryayo. Ubu butayu bushobora kuboneka ahantu hose:
Imbere yo gutsindwa
Imbere y’ibura ry’akazi
Imbere y’ubutane (divorce)
Mu butayu nta byiza bihaba biba bigoranye:
1. Iyo muri mu butayu biba bibakomereye
Muri Bibiliya, umubare mirongo ine ushushanya intambara. Nowa yari ari mu nkuge mu gihe kingana n’iminsi mirongo ine, Mose yamaze imyaka
2. Mu butayu, mutangira gutekereza ku bibi
Niba wowe n’uwo mwashakanye muri mu bihe bibakomereye, mushobora kugeragezwa no kureba ku mugore cyangwa umugabo w’undi. Ibi bizahinduka intandaro y’ubuhemu ku bashakanye, agahinda gakabije, ndetse bishobora kuba intandaro yo kureba amashusho y’urukozasoni (pornographie) ibintu bidashimishije habe na mba. Yesu yayobowe n’umwuka mu butayu aho yageragezwaga na Satani (Luka 4:1-2)
Itegereze neza ibi bikurikira: Yesu ahangana imbonankubone na satani byari igitekerezo cy’Imana. Yesu ariwe Adamu wa nyuma, yaje gutsinda aho uwambere yananiwe. "Kubwo kutumvira k’umuntu umwe benshi babaye abanyabyaha, bityo kumvira k’umuntu, umwe benshi bahindutse abakiranutsi." (Abaroma 5:19).
Yesu yatsindishije Satani Ijambo ry’Imana
Yesu yatsindishije dayimoni ijambo. Incuro eshatuYesu yabwiye Satani ati:"Handitswe ngo..." (Matayo 4:4, 4:7, 4:10) Ijambo ry’Imana ni intwaro yagufasha ikakunyuza mu butayu. Nyuma yo gutsindisha Ijambo ry’Imana, Yesu yavuye mu butayu. Uyobowe n’Umwuka w’Imana uzabasha gusohoza umurimo wawe hano ku isi. Hamwe no kwizera Imana Ishobora kubakorera ibyiza nk’ibyo yakoreye Yesu.
Isengesho ry’uyu munsi
Data, uzi impamvu ndimo guca muri ubu butayu aho niga kukwiringira. Kimwe na Yesu, ndashaka kurwanya Satani nkoresheje Ijambo ryawe kandi nanze ibishuko cyangwa gucika intege kose.Urakoze kumpa ubushobozi bwo kubigeraho. Amen.
Source: www.topchretien.com
[email protected]


text:
Urubyiruko rwiyemeje guhindura inganda inkingi y’ubuhinzi
Yanditswe na admin
Urubyiruko rukora ubucuruzi bushamikiye ku buhinzi rwibumbiye mu ihuriro, RYAF, rutangaza ko rwiyemeje guteza imbere ubuhinzi binyuze mu guteza imbere inganda zitunganya umusaruro w’ubuhinzi n’ubworozi nk’inkingi y’ibanze mu buhinzi bwa kinyamwuga.
Hategekimana Jean Baptiste, Chairman wa RYAF, ubwo urubyiruko ruherutse guhura ruganira ku iterambere ry’inganda zitunganya umusaurro w’ubuhinzi, yasobanuye ko kwibanda ku nganda zitunganya umusaruro w’ibikomoka ku buhinzi n’ubworozi ari uko mu buhinzi igice k’inganda ari cyo gifite amasoko afasha mu guteza imbere abahinzi.
Yakomeje agaragaza ko birushaho kuba byiza iyo nk’urubyiruko rwiyemeje imirimo y’ubuhinzi birushaho kuba byiza iyo babonye aho bavoma ubumenyi n’ubunararibonye, cyane mu ngendoshuri zo hanze, kuko barushaho kongera ingufu mu kuzamura urwego rw’ubuhinzi mu gihugu.
Ati “Twatekere ko twahera ku banyenganda, ubumenyi butandukanye bagenzi babo bakuye hanze bakabuzana bugatuma koko urwo rwego ruzamuka kugira ngo rube inkingi mwikorezi muri ubu buhinzi turimo kuko tugamije isoko kandi inganda ni amwe mu masoko n’ubundi abahinzi n’aborozi baba bareba iyo bari gukora imirimo yabo.”
Yongeyeho ko igice k’inganda mu buhinzi ari igice gikomeye cyo kugabanya umusaruro wangirika mbere yuko ugera ku masahani cyangwa ukoreshwa ibyo ugenewe.
Bamwe mu rubyiruko bafite imishinga ibyara inyungu mu gutunganya umusaruro w’ubuhinzi, bavuga ko mu buhinzi hafite ishoramari ryunguka kandi rigirira akamaro n’abatuye aho rikorerwa.
Mukagahima Marie Ange wo mu murenge wa Nyamabuye mu karere ka Muhanga utunganya umusaruro w’inzuzi mu kurwanya imirire mibi, avuga ko atunganya umusaruro w’ibihaza aguriye abatuye ibyo bahinga bityo bakabona inyungu n’imirimo bikanabafasha kuva mu bukene.
Ndayambaje Wellars utunganya imitumba y’insina akayibyazamo impapuro zitandukanye, avuga ko bituma abahinzi bw’insina babigiramo inyungu n’ubuhinzi bw’ibitoki bukarushaho gutera imbere.
Minisitiri w’Urubyiruko Rosemary Mbabazi agira inama urubyiruko rwiyemeje guteza imbere ubuhinzi kubukora bibanda ku gukemura ibibazo biri aho batuye nka bumwe mu buryo bwo kubona isoko ry’ibyo batunganya n’ibyo bakora mu rwego rw’ubuhinzi.
Raporo y’Ikigo k’igihugu k’Ibarurishamibare, NISR, iherutse gushyirwa ahagaragara tariki ya 15 Ukuboza 2017, igaragaza ko umuvuduko w’iterambere ry’umusaruro ukomoka ku nganda wazamutseho 6% bitewe ahanini no kuzamuka kw’inganda zitunganya umusaruro w’ibikomoka ku buhinzi wazamutseho 19%, mu gihe umusaruro mbumbe w’igihugu wazamutseho 8% mu gihembwe cya gatatu 2017.
MUTUNGIREHE SAMUEL


text:
John Earnest w’imyaka 19 warashe mu isinagogi iri hafi ya San Diego muri kaliforuniya,arashinjwa kwandika manifesite isobanura imyemerere ye ya gikiristo kubirebana n’agakiza n’ibimitekerereze ye ku bayuda.
Ikinyamakuru cya Evangeliques cyavuze ko muri iyi nyandiko yanditse avuga ko Abayuda bakwiye gupfa kubera ko bishe Yesu.Muri ubu bwicanyi umugore w’imyaka 60 witwa Lori Kaye yiciwe muri icyo gitero cyabereye mu isinagogi ya Chabad ,maze abandi batatu barakomereka.
Mika Edmond,Pasiteri w’itorero ry’Abapresipiteriyene rya Escondido yamaganye icyo gitero anavuga ko bari bafite inshingano nk’itorero kuri uriya musore ukomoka muri iryo torero ry’abapresipiteriyene ba Orthodoxe.
Ati : “Ntitwavuga ko tutari dufite inshingano kuri we.Yaradusebeje, cyane cyane ku itorero ryacu”.
Ubumwe bw’amatorero nabwo bwashyize itangazo ahagaragara buvuga ko urwango ruturuka ku ivangura ry’amoko ari rwo rwatumye uyu mwicanyi arasa abantu.
Bagira bati :”urwango ruturuka kw’ivangura ry’amoko nirwo rwatumye umwicanyi arasa kandi ibyo ntibifite umwanya mu mahame yacu”.
Ikinyamakuru cya Christian Post cyo cyavuze ko ababyeyi ba John Earnest batangaje bafite isoni nyinyi ko ibi bigiye mu mateka y’ibibi byagiye birwanya abayuda kuva mu binyejana bya kera.
Ibitero bigabwa ku nsengero bikomeje kugenda byiyongera mu ri iki gihugu aho insengero zitandukanye zagiye zitwikwa n’abagizi ba nabi bigakekwa ko byaba bituruka ku ivangura ry’amoko.


text:
Pasitoro Nathaniel Slappey Sr wayoboraga itorero rya New St. Luke Missionary Baptist Church of Detroit n’umuhungu we Nathaniel Slappey Jr bishwe na Coronavirus mu minsi ibiri yegeranye.
Pastor Nathaniel Slappey Sr yapfuye tariki 30 Mata 2020, umuhungu we apfa hashize umunsi umwe gusa, tariki 2 Gicurasi 2020.
Itorero rya St. Luke Missionary Baptist ryatewe agahenda n’urupfu rwa Pastor wabo. Urupfu rwe rukimara gutangazwa tariki 1 Gicurasi 2020, itorero ryahise ryandika kuri Page ye ya Facebook ngo “Ejo hashize Pastor wacu Rev. Dr. Nathaniel Slappey yitabye Imana, ubu aruhukiye muu mahoro, agiye mu biganza bya Yesu ubuziraherezo.”
Mu magambo banditse kuri page ye ya Facebook bongeyeho ngo “yari umugabo w’ukuri, wumva abantu, kandi ntiyavaga ku ijambo iyo yabaga azi ko ari ukuri. Urukundo yakundaga itorero rya New St. Luke MBC, n’uburyo yakundaga abakristo baryo bose bizahora mu mitima n’intekerezo byacu iteka ryose.”
Abakristo bakomeje bagira bati Pastor Slappey turagushimira cyane mu myaka 50 wamaze mu itorero utwereka urukundo rukomeye, ukwizera, ubufatanye bukomeye no kutwigisha kwemera no kuyoboka Imana.
Ikibabaje kurushaho nuko hashize umunsi umwe gusa Pastor Slappey apfuye hahise haza indi nkuru mbi ivuga ko umuhungu we Slappey Jr nawe yitabye Imana.
Ibi byongereye umubabaro n’agahinda abakristo biri torero kuko bari batarakira urupfu rw’umushyumba wabo, mu kanya nkako guhumbya umuhungu we nawe aba arapfuye.
Itorero rikimara kubimenya ryahise risohora irindi tangazo rivuga ngo “Umuryango wa nyakwigendera Pastor Nathaniel Slappey n’Umuryango mugari w’itorero New St. Luke MBC wongeye kugira ibyago by’umuhungu wabo w’imfura Slappey Jr.
Iyi nkuru dukesha Christian today rivuga ko itangazo ryimenyesha urupfu rw’uyu muhungu wa pastor ryari ririmo amagambo akomeza umuryango usigaye rivuga riti “Ejo hashize Nathaniel Slappey Jr nawe yitabye Imana, kandi turabizi neza nawe kimwe na Se aruhukiye mu maboko ya Yesu ubuziraherezo.”
Itangazo rikomeza rivuga ngo “rwose mukomeze musengere umuryango wa Slappey wihangane kandi ukomere. Imana irashoboye.”
Itorero rya New St. Luke Missionary Baptist Church of Detroit ryavuze isengesho risaba Imana gushyiraho iherezo ku cyorezo cya Coronavirus rigira riti: “Mana imitima yacu iraremerewe kubera abarwayi benshi n’impfu nyinshi ziri guterwa na Coronavirus. Mana turagusabye iki cyorezo gishyireho iherezo, dukeneye igitangaza. Amen.”
Josephine umufasha wa Slappey yagize ati, “hazashira imyaka miliyoni ntariyumvisha uburyo nshyinguye umugabo wanjye n’umuhungu wanjye w’imfura ku munsi umwe.”
Ku itariki 11 Gicurasi 2020 nibwo habayeho gusezera ku murambo wa nyakwigendera Pastor Nathaniel Slappey Sr n’uwu muhungu we Slappey Jr.
Umurambo wa Pastor Nathaniel Slappey Sr n’uwu muhungu we Slappey Jr byashyinguwe kuwa kabiri, tariki 12 Gicurasi 2020.
Gusa bashyinguwe nabo mu muryango wabo wa hafi mu rwego rwo kubahiriza amabwiriza ya Leta yo gukumira ikwirakwizwa rya Coronavirus.
Pastor Nathaniel Slappey Sr yapfuye afite imyaka 80 y’amavuko mu gihe umuhungu we Nathaniel Slappey Jr we yitabye Imana afite imyaka 49 gusa.
Pastor Nathaniel Slappey Sr na Josephine bari bafitanye abana 5, abuzukuru 6, n’abuzukuruza 4.